80 peratus sektor awam, 40 peratus sektor swasta ‘work from home’

PUTRAJAYA 22 Mei – Kerajaan memutuskan jumlah kakitangan awam yang bekerja di rumah sebanyak 80 peratus manakala kakitangan swasta kira-kira 40 peratus bagi mengehadkan pergerakan dalam tempoh Perintah Kawalan Pergerakan (PKP) 3.0.

Menteri Kanan (Keselamatan) Datuk Seri Ismail Sabri Yaakob berkata, ia menjadikan kira-kira 8 juta rakyat di negara ini bagi kedua-dua sektor itu tidak perlu keluar bekerja dalam tempoh PKP 3.0 sekali gus membantu kerajaan mengawal pergerakan orang ramai.

“Perincian mengenai jabatan mana yang perlu bekerja dan yang perlu tinggal di rumah akan diumumkan oleh Ketua Setiausaha Negara (KSN),” katanya pada sidang media harian bersama Ketua Pengarah Kesihatan Malaysia, Tan Sri Noor Hisham Abdullah di sini, hari ini.

Mengulas lanjut, beliau berkata, bagi sektor swasta sebanyak 40 peratus atau kita-kita 6.1 juta pekerja dalam sektor swasta perlu bekerja di rumah.

“Kita percaya melalui pendekatan SOP ini, kita boleh mengawal lengkungan dengan syarat rakyat mesti bersama kerajaan untuk sama-sama melandaikan lengkungan COVID-19,” katannya.


Rumah terbuka eratkan komuniti Taman Bukit Rambai

Ia dibuktikan Kawasan Rukun Tetangga (KRT) Taman Bukit Rambai, di sini, yang berjaya menghimpunkan lebih 300 penduduk taman perumahan itu dalam satu majlis serba meriah, baru-baru ini.

Menurut Pengerusi KRT Taman Bukit Rambai Ahmad Nor Iman Shawal penganjuran majlis iti ternyata mencapai objektif utamanya untuk menyatukan masyarakat serta memupuk semangat kejiranan.

Malah, katanya, ia turut meningkatkan integrasi kaum apabila majlis yang diadakan di Dataran SRS KRT Taman Bukit Rambai itu turut dihadiri masyarakat dalam pelbagai lapisan umur, agama dan kaum.

“Selepas lebih dua tahun suasana Aidilfitri agak suram, sambutan yang diterima kali ini cukup meriah dengan pelbagai pengisian program turut diisi bersama anggota komuniti.

“Menariknya majlis kali ini turut memperkenalkan jamuan makanan berkonsep gerai seperti Gerai Nasi Ayam SRS, Gerai Rendang PraNita dan Gerai Bihun Sup Jiran Muda.


Salah beri ubat: Jabatan Kesihatan Sabah mohon maaf

Pengarahnya, Datuk Dr Rose Nani Mudin, berkata berdasarkan siasatan,  terdapat kelemahan komunikasi antara pegawai perubatan yang memberikan rawatan kepada pesakit berkenaan.

“Pegawai perubatan terbabit telah melihat buku rawatan yang dibawa oleh pesakit ke Klinik Kesihatan Felda Sahabat, di mana pesakit mempunyai rekod diberi ubat kencing manis.

“Jabatan Kesihatan Negeri Sabah mengesyaki buku rawatan yang dibawa pesakit bercampur dengan buku rawatan isteri pesakit, ini menimbulkan kekeliruan kepada pegawai perubatan berkenaan yang meneruskan pemberian ubat kencing manis kepada pesakit.

Dr Rose Nani berkata sepatutnya pegawai perubatan memberikan penerangan kepada pesakit dan keluarga pesakit tentang status penyakit yang dihidapi serta jenis ubat yang diberikan.

Justeru, katanya, pihaknya akan memastikan para pegawai perubatan yang bertugas di kawasan pedalaman di negeri itu  agar mendapatkan latihan secara berkala berkaitan merawat pesakit termasuk komunikasi berkesan.


RTM diumum rakan penyiar Liga Malaysia musim 2022

PUTRAJAYA, 24 Feb – Rakyat Malaysia berpeluang menyaksikan 44 siaran langsung perlawanan bola sepak Liga Malaysia 2022 yang dibawakan oleh Radio Televisyen Malaysia (RTM).

RTM, agensi penyiaran di bawah Kementerian Komunikasi dan Multimedia (KKMM) dipilih selaku rakan penyiar bola sepak Liga Malaysia 2022 melalui kerjasama antara RTM, TM Unifi dan Liga Bola Sepak Malaysia (MFL).

Menteri Komunikasi dan Multimedia Tan Sri Annuar Musa berkata RTM akan menyiarkan siaran langsung perlawanan bola sepak terpilih menerusi empat platform iaitu TV1, TV Okey, Sukan RTM dan RTM Klik.

“Keperluan RTM sebagai rakan penyiar bola sepak tempatan akan membolehkan setiap pasukan dalam Liga Malaysia mendapat liputan siaran langsung perlawanan sepanjang musim 2022,” katanya dalam sidang media selepas Majlis Pelancaran RTM Selaku Rakan Penyiar TM Unifi Untuk Bola Sepak Liga Malaysia 2022, di sini, semalam.

Annuar berkata perlawanan pertama yang akan disiarkan RTM ialah antara pasukan Johor Darul Ta’zim (JDT), selaku juara Liga Super dan Kuala Lumpur City FC, selaku juara Piala Malaysia bagi merebut Piala Sultan Haji Ahmad Shah, Sabtu ini sekali gus menandakan bermulanya Liga Malaysia 2022.

Annuar berkata melalui kerjasama yang dibentuk membolehkan RTM melaksanakan tanggungjawab sosial selaku rakan penyiar bagi stesen tidak berbayar milik kerajaan untuk memberi siaran percuma kepada seluruh rakyat Malaysia terutamanya kepada mereka yang tidak memiliki akses siaran berbayar.

“Saya fikir banyak lagi di luar sana syarikat-syarikat swasta yang sebenarnya berkeupayaan untuk tampil ke hadapan dan melakukan sumbangan bermakna kepada pembangunan bola sepak Malaysia.

Bila liga tu maju dan dana mencukupi, pasukan-pasukan akan dapat manfaat darinya dan dapat memperkembangkan lagi program pembangunan bola sepak secara keseluruhan,” katanya. – BERNAMA


Parlimen bakal saksikan lebih banyak transformasi

Pengumuman Perdana Menteri Datuk Seri Ismail Sabri Yaakob berhubung transformasi Parlimen dan pentadbiran kerajaan menjelang ulang tahun Parlimen Malaysia ibarat ‘hadiah’ kepada negara yang sedang berhadapan dengan pelbagai cabaran ekoran krisis kesihatan wabak COVID-19.

Menyifatkan tawaran transformasi itu mampu memberi impak positif landskap politik negara, penganalisis politik Prof Dr Sivamurugan Pandian daripada Universiti Sains Malaysia berkata ia akan menyuburkan lagi sistem demokrasi berparlimen di Malaysia.

“Ia akan memberikan impak positif, bukan sahaja ke atas reformasi Parlimen, tetapi bagaimana reformasi Parlimen itu juga membawa kepada reformasi politik negara,” katanya.

Tujuh perkara dikemukakan bagi melaksanakan transformasi Parlimen dan pentadbiran kerajaan meliputi pembentangan Rang Undang-Undang Anti-Lompat Parti, pelaksanaan Undi18 dalam tempoh terdekat dan mengehadkan tempoh jawatan perdana menteri kepada 10 tahun.

Kerajaan Persekutuan hari ini dilihat inklusif apabila melibatkan ahli parti pembangkang dalam Majlis Pemulihan Negara (MPN) untuk memberikan pandangan dan cadangan penambahbaikan, manakala Ketua Pembangkang diberikan saraan dan kemudahan setara seorang menteri.

Menyingkap sejarah, persidangan pertama Parlimen Persekutuan Tanah Melayu dirasmikan Yang di-Pertuan Agong Tuanku Abdul Rahman Ibni Alharhum Tuanku Muhammad pada 11 Sept 1959 di Dewan Tuanku Abdul Rahman, kini dikenali sebagai Kompleks Penerangan Pelancongan Malaysia (MATIC).

Pada usia lebih separuh abad, Parlimen Malaysia seharusnya lebih matang dan kesungguhan melakukan transformasi dalam memastikan ia setanding dengan Parlimen Komanwel atau di negara-negara maju amat diperlukan.

Beliau berkata Parlimen Malaysia perlu mempunyai jawatankuasa tatatertib atau digubal satu kod etika untuk Ahli Parlimen bagi memastikan mereka tidak bertindak keterlaluan termasuk menggunakan kata-kata kesat dan berbaur penghinaan.

Pandangan berkenaan disokong Prof Madya Dr Awang Azman Awang Pawi daripada Universiti Malaya bahawa Ahli Parlimen mesti bersikap bijaksana dan matang agar masyarakat tidak hilang rasa hormat terhadap institusi Parlimen.

Beliau berharap lebih banyak perubahan menyaksikan kerjasama kerajaan dan pembangkang dalam Parlimen demi kepentingan dan manfaat rakyat, selain bagi maksud semak dan imbang yang telus dan berfungsi dengan baik

Pada 7 Sept, Menteri di Jabatan Perdana Menteri  (Parlimen dan Undang-Undang) Datuk Seri Dr Wan Junaidi Tuanku Jaafar menyatakan komitmen bagi melaksanakan transformasi antaranya menghidupkan atau memperkenalkan semula Akta Perkhidmatan Parlimen untuk memberi kebebasan kepada Parlimen selaras dengan apa yang dilakukan Parlimen lain di peringkat antarabangsa.

Menerusi akta itu, ia menyaksikan autonomi Parlimen dalam aspek pentadbiran institusi, hal ehwal melantik kakitangan berkhidmat di Parlimen serta aspek kewangan Parlimen dapat ditentukan oleh Parlimen sendiri, terpisah daripada penentuan oleh pihak eksekutif.

Selain itu, turut dicadangkan mewujudkan akta baharu Parlimen bagi menggantikan Akta Hak Istimewa dan Kuasa Parlimen 1952 (Pindaan 1988) dan perbincangan mengenai pindaan terhadap Peraturan-peraturan dan Perintah-perintah Tetap Dewan Rakyat dan Dewan Negara sedia ada.

Sebelum ini, usaha transformasi Parlimen telah dilakukan termasuklah memperkenalkan Kamar Khas, Waktu Pertanyaan Menteri, memendekkan notis bagi mengemukakan soalan yang memerlukan jawapan lisan kepada 10 hari berbanding 14 hari ketika pentadbiran kerajaan Barisan Nasional pada 2015.

Kerajaan Pakatan Harapan selepas memenangi Pilihan Raya Umum ke-14 melaksanakan beberapa reformasi institusi Parlimen seperti penubuhan 11 Jawatankuasa Pilihan Khas Parlimen bagi mengawal selia dan sebagai semak dan imbang terhadap pelaksanaan dasar setiap kementerian.

Antara jawatankuasa itu ialah Jawatankuasa Pilihan Khas Kebebasan Asasi dan Hak-Hak di bawah Perlembagaan, Jawatankuasa Pilihan Khas Kewangan dan Ekonomi serta Jawatankuasa Pilihan Khas Keselamatan. Turut ditubuhkan ialah Kaukus Reformasi Parlimen dan Tadbir Urus untuk menaik taraf dan memperbaiki institusi Parlimen sebagai mekanisme semak imbang yang efektif.

Selain itu, Ahli Parlimen pembangkang turut dilantik sebagai Pengerusi Jawatankuasa Kira-Kira Wang Negara (PAC) dan amalan itu masih dikekalkan kerajaan hari ini.


KKM sasar 20 peratus hospital swasta diiktiraf hospital rakan bayi menjelang 2025

KUALA LUMPUR 17 Sept. – Kementerian Kesihatan (KKM) menyasarkan untuk meningkatkan peratusan hospital swasta yang diiktiraf sebagai Hospital Rakan Bayi (HRB) kepada 20 peratus, menjelang 2025.

Timbalan Menteri Kesihatan Datuk Dr Noor Azmi Ghazali berkata, berdasarkan data terkini, hanya 22 atau 12.6 peratus daripada 175 hospital swasta di Malaysia sudah diiktiraf sebagai HRB manakala semua hospital kerajaan sudah menjayakannya lebih awal.

“Kewujudan HRB ini penting dalam meningkatkan amalan penyusuan susu ibu secara eksklusif, lebih-lebih lagi ketika ramai wanita sudah menyedari tentang kebaikan dan kepentingan memberikan susu ibu kepada bayi mereka.

“Penyusuan ibu adalah makanan terbaik kepada bayi kerana turut mampu mencegah bayi mendapat penyakit kronik pada masa mendatang,” katanya pada sidang media selepas merasmikan Minggu Penyusuan Susu Ibu Sedunia Peringkat Pusat Laktasi Kebangsaan (PLK) 2021 di Hospital Tunku Azizah, di sini hari ini.

Beliau berkata KKM memahami hospital swasta mempunyai kekangan sendiri lantas tidak meletak sasaran yang tinggi tetapi apa yang pasti adalah kerajaan sedang berusaha untuk mencapai sasaran berkenaan.

Dr Noor Azmi berkata, KKM mempunyai garis panduan sendiri dalam memastikan ibu yang disyaki atau sudah dijangkiti COVID-19 supaya tetap masih boleh memberikan susuan kepada bayi mereka.

“Jadi, tanggapan bahawa ibu dan anak mereka mesti dipisah atau tidak boleh menerima susu ketika dijangkiti COVID-19 itu salah, kerana kita ada garis panduan yang ditetapkan bagi memberikan alternatif kepada ibu-ibu,” katanya.

Sementara itu, Dr Noor Azmi berpendapat sudah tiba masanya untuk PLK dinaik taraf kepada Institut Laktasi Negara (LKN), selaras dengan perkembangan dan keperluan perkhidmatannya dalam mempromosi, menyokong dan melindungi penyusuan susu ibu di Malaysia.

“PLK ini yang wujud lebih 13 tahun merupakan agensi utama untuk program penyusuan susu ibu dan telah memperlihatkan pelbagai pencapaian besar termasuk meningkatkan peratusan hospital swasta yang diiktiraf sebagai Hospital Rakan Bayi.

“Ia juga menjadi pusat rujukan kepakaran berkaitan penyusuan susu ibu sewaktu pandemik COVID-19, jadi saya amat menyokong penuh perkara ini (proses naik taraf) dipercepatkan,” katanya.


Sindiket penipuan pembantu rumah ligat ketika krisis COVID-19

“Sewaktu pelaksanaan Perintah Kawalan Pergerakan (PKP) hanya seorang sahaja yang boleh keluar rumah selain mereka yang dibenarkan ke tempat kerja… saya mencari pembantu rumah untuk menjaga anak, tetapi mengejutkan apabila yang datang bukan seperti yang diminta.”

Itu antara keluhan mangsa sindiket penipuan pembantu rumah, pelakon dan penyanyi Azza Elite atau nama sebenarnya Nor Azzarima Zawari, 44, kepada Bernama yang kecewa apabila mendapat pembantu rumah yang tidak seperti dijanjikan.

Eksploitasi sindiket ini yang rakus dengan kegiatan jenayah pemerdagangan manusia termasuk pembantu rumah membuatkan ramai mangsa ‘berputih mata’ kerana bukan sahaja gagal mendapatkan pembantu rumah yang dimahukan bahkan terpaksa menanggung kerugian sehingga ribuan ringgit.

“Ikutkan syarat, saya minta yang berusia 40 tahun ke atas dan boleh menjaga kanak-kanak. Namun agensi ini beri saya pembantu rumah yang sudah berusia hampir 70 tahun dan tidak berminat serta tidak mahu menjaga anak saya,” kata Azza ketika dihubungi Bernama baru-baru ini.

Pembantu rumah itu hanya bekerja tiga hari sahaja dan Azza mengambil tindakan ‘memulangkan’ kembali amah yang berasal dari Indonesia itu kepada agensi yang membekalkan pembantu rumah itu.

Kecewa dengan apa yang berlaku,  Azza memuat naik inisiden berkenaan di Instagram miliknya dan selepas kisah itu tular di media sosial, pihak agensi hanya memberi sedikit bayaran pulangan.

“Nasihat saya kepada masyarakat di luar sana, hati-hati apabila mencari pembantu rumah. Tanya dan selidik dahulu dari rakan-rakan kita yang pernah ambil pembantu rumah dengan ejen yang dipercayai dan berdaftar,” katanya yang kini menguruskan sendiri anaknya, Muhammad Adam (anak angkat), 4,  bersama suami Azlan Zulaily, 35.

Baru-baru ini juga tular kisah pasangan suami isteri yang mengalami kerugian RM30,000 dalam masa 12 minit akibat ditipu berhubung perkhidmatan mengemas rumah.

Mengulas isu sama, Pensyarah Kanan Kerja Sosial dan Pembangunan Komuniti, Jabatan Sains Kemasyarakatan dan Pembangunan Fakulti Ekologi Manusia, Universiti Putra Malaysia, Dr Samir Muhazzab Amin berkata, isu penyeludupan migran untuk pembantu rumah bukanlah satu perkara baharu.

Menurut beliau, walaupun tiada angka sebenar kes itu dapat direkodkan setakat ini, namun laporan media mengenai jenayah berkaitan pemerdagangan manusia atau migrasi khususnya penipuan pembantu rumah dilihat semakin meningkat apabila ramai mangsa tampil berkongsi pengalaman pahit mereka.

“Apabila berlaku COVID-19, semua sektor yang melibatkan pekerja asing terjejas. Sebagai contoh sektor pembinaan dan restoran turut terjejas kerana kerajaan membuat penghantaran pulang pekerja asing dan sektor pembantu rumah turut terlibat.

“Walaupun ramai yang bekerja dari rumah (BDR) pada awal PKP, tetapi kemudiannya berlaku pembukaan sektor perniagaan dan perkhidmatan secara berperingkat selepas sektor ekonomi dan sosial dibuka semula bermula Mei 2020 (selepas negara berdepan PKP FASA 1).

“Ini secara langsung mewujudkan permintaan (tenaga kerja) yang tinggi. Permintaan yang tinggi dan bekalan rendah mengundang kepada berlakunya aktiviti penipuan sindiket ini. Permintaan tinggi untuk khidmat pembantu rumah pun berlaku setelah pembukaan semula sektor pekerjaan, apatah lagi tempoh PKP yang dilalui di negara agak lama bermula dari 2020 hingga 2021,” katanya.

Menyifatkan aktiviti sindiket itu amat membimbangkan ditambah pula selepas tiada lagi sekatan perjalanan apabila sempadan negara kembali dibuka sejak April lepas, Samir Muhazzab berkata, jenayah itu agak sukar dikesan berikutan ‘sesi jual beli’ dijalankan di alam maya.

“Pemerdagangan orang boleh berlaku di peringkat domestik serta melibatkan rentas sempadan yang melibatkan elemen eksploitasi, manipulasi dan ancaman terhadap mangsa yang terlibat. Penyeludupan migran merujuk kepada aktiviti rentas sempadan sama ada rela atau terpaksa.

“Dalam konteks jual pembantu rumah, saya melihat ia lebih kepada penyeludupan migran dan dalam masa sama melibatkan isu pemerdagangan orang,” katanya menambah, walaupun ia melibatkan pemerdagangan orang secara sukarela namun tetap salah di sisi undang-undang.

“Kaedah pertama ialah sindiket berkenaan menggunakan pembantu rumah yang berada di luar negara dengan cara menghantar gambar dan pasport pembantu rumah melalui aplikasi WhatsApp.  Nombor WhatsApp adalah nombor dari seberang.  Ini dilakukan bagi meyakinkan bakal majikan bahawa urusniaga tersebut adalah benar.

“Mereka kemudian memaklumkan bahawa pembantu tersebut bersedia untuk terbang tetapi semua kos penerbangan haruslah ditanggung oleh majikan.  Kos tersebut termasuklah tiket kapal terbang dan kos pemeriksaan kesihatan, PCR test untuk COVID-19 dan sebagainya, dan kos tersebut haruslah di debitkan terlebih dahulu kepada mereka sebagai deposit, ” katanya.

Modus operandi kedua pula menggunakan pembantu rumah yang berada di dalam negara dengan cara memperdaya mangsa dengan menunjukkan gambar serta pasport pembantu rumah sebelum mangsa membayar kira-kira RM6, 000 hingga RM12, 000 kepada mereka.

“Namun selepas dua minggu atau selepas mendapat gaji bulan pertama amah akan lari. Ini (lari) memang mereka rancang bersama ejen dan duit deposit majikan tu mereka dah bahagikan sesama mereka.

“Sindiket yang kononnya ejen tu akan hantar pembantu rumah ke rumah majikan sebab mereka tak mahu majikan tahu lokasi mereka tinggal atau beroperasi. Nampak macam bagus servis mereka sampai hantar ke rumah tetapi sebenarnya memudahkan mereka ini menjalankan aktiviti penipuan atau scam,” katanya menambah modus operandi sama digunakan untuk menjerat mangsa yang lain.

Berpendapat pihak berkuasa perlu mempertingkatkan penguatkuasaan dalam membendung jenayah pemerdagangan pembantu rumah, beliau berkata,  dibimbangi jenayah berkenaan akan memberi mudarat kepada sektor ekonomi, kesihatan serta keselamatan negara.

“Kesan kepada ekonomi ialah peluang pekerjaan rakyat tempatan diambil oleh rakyat asing. Dari segi kesihatan sukar untuk membendung wabak penyakit yang dibawa masuk oleh warga asing. Kawasan yang dimonopoli oleh warga luar biasanya tidak berada dalam keadaan bersih, “ katanya.

Samir Muhazzab menjelaskan, warga asing biasanya mendirikan rumah mereka di kawasan penempatan haram (setinggan) yang sempit, tidak mempunyai sistem longkang yang baik, sistem buangan sisa pepejal yang tidak sempurna dan tidak mempunyai sistem pembuangan sampah yang baik.

“Disebabkan mereka tidak mempunyai sistem pembuangan sampah yang baik, sampah dibuang daripada tingkap rumah. Ada yang prihatin akan membakar sampah tersebut, tetapi menyebabkan berlakunya pula pencemaran udara.

“Selain itu, mereka yang berstatus “pendatang tanpa izin” tidak dapat vaksin dan boleh menyebabkan imuniti kelompok kita secara keseluruhan terjejas.  Sebagai contoh, Malaysia telah diisytiharkan bebas daripada penyakit batuk kering atau TB dalam tempoh masa yang lama, tetapi disebabkan oleh kebanjiran warga asing, penyakit ini muncul semula, “ tambahnya.

Menurut beliau lagi, kebanyakan warga asing yang datang ke Malaysia untuk bekerja sebagai buruh juga tidak mempunyai budaya kebersihan yang baik.

“Sebagai contoh, sekiranya kita bersiar-siar di kawasan yang berhampiran antara Kompleks Kota Raya dan Pasar Seni, kita akan dapati kawasan ini dimonopoli oleh warga asing yang suka makan sirih. Jika kita amati, kita akan dapati jalan tersebut terdapat tompokan warna merah dipercayai berpunca daripada sisa sirih yang diludah ke atas jalan.

“Kadar jenayah seperti mencuri dan merompak juga tinggi di kawasan yang dihuni oleh warga asing berpunca daripada kesempitan hidup.  Selain itu, wujud juga kongsi gelap warga asing bagi menjaga kepentingan kumpulan masing-masing, ” dakwa beliau.


Polis Kelantan tahan pemuda hina Islam di Facebook

KOTA BHARU, 18 Julai – Polis Kelantan menahan seorang lelaki Melayu berusia 35 tahun yang dipercayai menghina agama Islam dan Nabi Muhammad SAW menerusi satu hantaran video di media sosial Facebook, hari ini.

Pemangku Ketua Polis Kelantan Datuk Muhamad Zaki Harun berkata pihaknya telah melakukan serbuan di Kampung Bagan Chekok, Pulai Chondong, Machang pada pukul 11.30 pagi tadi sejurus menerima laporan berkaitan perbuatan lelaki itu yang menghina agama Islam menerusi akaun Facebook Saidinar Dina (Bos Dina).

“Hasil serbuan, polis telah menangkap individu berkenaan yang merupakan suspek dalam video yang ditularkan itu dan suspek mengaku memuat naik video berdurasi empat minit 14 saat itu.

“Suspek yang ditahan itu tidak bekerja dan hasil ujian saringan air kencing dijalankan didapati positif dadah jenis methamphetamine,” katanya dalam kenyataan hari ini.

Beliau berkata kes disiasat mengikut Seksyen 298 dan 505 (b) Kanun Keseksaan serta Seksyen 233 Akta Komunikasi dan Multimedia dan juga Seksyen 14 Akta Kesalahan Kecil 1995.


Kenaikan kadar elaun penuntut luar negara tajaan MARA masih diteliti – Mahdzir

SEPANG, 27 Mei – Kadar kenaikan elaun penuntut luar negara tajaan Majlis Amanah Rakyat (MARA) masih lagi diteliti dan diperhalusi, kata Menteri Pembangunan Luar Bandar Datuk Seri Mahdzir Khalid.

“Saya sendiri akan jumpa pelajar di United Kingdom (UK) untuk mengetahui mengenai kos sara hidup di UK. Isu kos sara hidup ini melibatkan merata tempat di seluruh dunia.

“(Hasil pertemuan) nanti, kita akan rumuskan dan beri cadangan (kenaikan elaun) kepada Perdana Menteri dan Menteri Kewangan,” katanya kepada pemberita selepas menyampaikan Anugerah Perkhidmatan Cemerlang dan Apresiasi Kementerian Pembangunan Luar Bandar (KPLB) 2021 kepada 87 penerima di sini  hari ini.

Pada 12 Mei lepas, Mahdzir berkata penelitian semula kadar elaun pelajar luar negara tajaan MARA akan dibuat berdasarkan kos yuran serta lokasi pengajian dan kadar pembayaran utiliti.

Proses itu sedang dilaksanakan KPLB menerusi suatu kajian berkaitan kenaikan kos sara hidup pelajar tajaan MARA di luar negara khususnya di UK dan Ireland.

Badan Perhubungan Negara United Kingdom & Eire (BPN UKE) sebelum ini menggesa agar penstrukturan semula elaun sara hidup pelajar tajaan Jabatan Perkhidmatan Awam serta MARA dilaksanakan segera berikutan kenaikan kos sara hidup di UK dan Ireland sehingga membebankan pelajar tajaan agensi terbabit.

Sehingga kini, terdapat 3,896 pelajar tajaan MARA sedang mengikuti pengajian dalam pelbagai bidang dan peringkat di beberapa negara antaranya 1,422 orang di UK, Jordan (297), Jerman (291), India (234), Australia (226), Rusia (85) dan Sepanyol (28).

Terdahulu, Mahdzir turut melancarkan Pelan Strategik Pengurusan Sumber Manusia KPLB 2022-2025 yang menggariskan enam teras strategik dalam pembentukan sumber manusia yang relevan selaras cabaran persekitaran semasa yang semakin kompleks.Ia meliputi memantapkan kapasiti organisasi; memperkasa pengurusan pekerja berkualiti; membangun kompetensi tenaga kerja; meningkatkan pengurusan prestasi; pengiktirafan dan ganjaran serta membentuk budaya berprestasi cemerlang.


JPJ rekod kutipan tertinggi RM4.6 bilion

AYER MOLEK 16 Disember – Jabatan Pengangkutan Jalan (JPJ) menyumbang sebanyak RM4.6 billion kepada negara melalui kutipan hasil dari Januari hingga 11 Disember 2022.

“Ini menunjukkan berlakunya peningkatan hasil sebanyak 11.91 peratus. Malah berdasarkan peratus kutipan ia menunjukkan sehari JPJ memperoleh kutipan sebanyak RM12 juta,” katanya.

Beliau berkata demikian pada sidang media selepas Majlis Penghargaan Akademi Pengangkutan Jalan Malaysia Bersama Media, di Akademi JPJ Tiang Dua, di sini, semalam.

Hadir sama pada majlis itu, Pengarah Akademi Pengangkutan Jalan Malaysia Muhammad Kifli Ma Hassan dan Pengarah JPJ Melaka Muhammad Firdaus Shariff.

Menurut Zailani, lima kutipan tertinggi yang direkodkan JPJ sehingga Oktober membabitkan Lesen Kenderaan Motor (LKM) dengan nilai RM2.63 bilion, Lesen Memandu Malaysia bRM483 juta dan JPJeBID RM421 juta.


Tunggu, belum boleh umum lagi – KM

KLEBANG 1 April – Ketua Menteri Datuk Seri Ab Rauf Yusoh, sedang dalam proses merangka struktur Kerajaan Perpaduan di Negeri Melaka yang kini diterajuinya.

“Tak mengapa, tunggu. Kalau lewat sikit pun ada masa kecederaan, 48 jam saya mengatakan saya sudah bentuk, tapi saya tak boleh umum lagi,” katanya.

Beliau berkata demikian pada sidang media selepas melakukan tinjau mesra dan menyampaikan sumbangan kepada anak-anak yatim dalam Dewan Undangan Negeri (DUN) Klebang di Bazar Ramadan Klebang, di sini, hari ini.

Hadir sama Adun Klebang, Datuk Lim Ban Hong, Adun Paya Rumput, Datuk Rais Yasin, Adun Telok Mas, Datuk Abdul Razak Abdul Rahman dan Datuk Bandar Majlis Bandaraya Melaka Bersejarah (MBMB) Datuk Shadan Othman.

“Bagi Negeri Melaka meskipun tidak dibentuk kerajaan itu bersama (seperti Pahang dan Perak), tetapi kebersamaan itu akan menampakkan satu contoh perpaduan yang amat baik dan kita akan berikan kesamarataan dalam pembentukan ini.

“Berapa ramai akan melibatkan Adun Pakatan Harapan (PH) itu saya tak boleh beritahu sekarang, tetapi strukturnya sangat cantik dan menarik,” katanya.


Jasin ‘kilang’ bakat sukan Melaka

Menurut beliau, perkara itu dibuktikan menerusi kejayaan beberapa atlet kelahiran Jasin termasuklah yang terbaharu Nurul Syasya Khairina Syamsur, 13 yang telah mencipta sejarah baharu buat Melaka apabila buat pertama kalinya meraih pingat emas dalam sukan angkat berat pada temasya Sukan Malaysia (Sukma), baru-baru ini.

“Suka saya ingatkan pada hari ini, sukan adalah antara industri yang menawarkan gaji yang lumayan. Jadi jangan sekat kebebasan mereka, malah perkasakan mereka,” katanya.

Menurut Khaidhirah, menerusi sambutan Hari Sukan Negara Daerah Jasin itu, pelbagai program sukan telah dirangka membabitkan segenap lapisan masyarakat, termasuklah keluarga, kanak-kanak, wanita, belia, warga emas dan juga orang kurang upaya.

Antara program yang diadakan ialah Sport Kids, Program Fitness Challenge – Jasin Jom Merecik, tarik tali, 3 on 3 Street Soccer, Liga Penalti, Night Fun Walk Liga Bola Sepak di antara 4 pasukan (MGBD FC, Betara FC, Raja Lawak United FC & RIM Phoenix).

“Saya juga menyeru untuk semua warga Jasin teruskan amalan bersukan, bukan hanya pada sambutan ini, malah lakukannya setiap hari dan setiap minggu. Ayuh jadikan sukan sebagai amalan harian Keluarga Malaysia yang sihat, aktif dan cergas,” katanya.


Program vaksinasi negara tumpuan Dewan Rakyat hari ini.

KUALA LUMPUR 28 Julai – Hari ketiga Mesyuarat Khas Dewan Rakyat hari ini diteruskan dengan sesi penerangan mengenai Program Imunisasi COVID-19 Kebangsaan (PICK) yang sedang dilaksanakan kerajaan.

Menurut Aturan Urusan Mesyuarat dalam laman rasmi Parlimen, perkara itu akan diperjelaskan Menteri Sains, Teknologi dan Inovasi merangkap Menteri Penyelaras PICK Khairy Jamaluddin disusuli sesi Ahli-ahli Parlimen mengemukakan persoalan, penjelasan lanjut dan cadangan sebelum dijawab menteri berkenaan.

Antara hal-hal yang dijangka dibangkitkan Ahli Parlimen ialah mengenai kadar vaksinasi negara, perolehan bekalan vaksin, pusat pemberian vaksin (PPV) dan isu suntikan vaksin kosong.

Pada sidang khas itu, kesemua 220 Ahli Parlimen termasuk yang belum divaksin dibenarkan hadir ke Dewan Rakyat dengan pematuhan prosedur operasi standard (SOP) yang ketat, termasuk perlu menjalani ujian saringan COVID-19 serta memakai pelitup muka.


Ahli perniagaan dipenjara 10 tahun, 24 sebatan kemuka dokumen palsu

IPOH 9 April. – Seorang ahli perniagaan dijatuhi hukuman penjara 10 tahun dan 24 sebatan di Mahkamah Sesyen di sini, hari ini selepas didapati bersalah atas 115 pertuduhan menipu dan mengemukakan dokumen palsu melibatkan pelaburan lebih RM6 juta, enam tahun lalu.

Hakim Norashima Khalid menjatuhkan hukuman itu, terhadap tertuduh, N. Narendran, 41, dan memerintah hukuman penjara bagi setiap pertuduhan itu dijalankan serentak selepas mengambil kira keseluruhan kes dan mendapati pihak pembelaan gagal menimbulkan keraguan ke atas pendakwaan kes.

Mengikut pertuduhan, Narendran didakwa menipu Hafizul Abdul Hamid, 45, dengan memperdayakan mangsa supaya mempercayai bahawa pesanan (tempahan) kerajaan negeri untuk pelaburan membekalkan peralatan perubatan pakai buang kepada Hospital Raja Permaisuri Bainun (HRPB), di sini, adalah tulen.

Tertuduh didakwa mendorong mangsa menyerahkan cek dan wang tunai antara RM20,000 hingga RM350,000 bagi tujuan pelaburan yang tidak wujud di empat lokasi berbeza antara Mei hingga Disember 2015.

Pendakwaan dilakukan mengikut Seksyen 420 Kanun Keseksaan yang membawa hukuman penjara maksimum 10 tahun dan sebatan dan boleh dikenakan denda jika sabit kesalahan.

Narendran turut didakwa mengikut Seksyen 471 Kanun Keseksaan kerana mengemukakan dokumen palsu membabitkan kes dan mangsa yang sama yang boleh dihukum di bawah Seksyen 467 kanun sama yang memperuntukkan hukuman penjara sehingga 20 tahun dan denda, jika sabit kesalahan.

Dia didakwa dengan curangnya menggunakan beberapa Dokumen Pesanan Kerajaan Negeri Perak yang palsu sebagai tulen di pejabat Ganang Resources, No.C-2-09 Persiaran Greentown 3, Greentown Business Centre pada April hingga Oktober 2015.

Peguam RSN Rayer memohon mahkamah menangguhkan hukuman sementara rayuan di Mahkamah Tinggi dan memohon ikat jamin dikenakan sehingga proses rayuan selesai.

Timbalan Pendakwa Raya Mohamad Nazreen Zabarudin membantah permohonan pihak peguam dan memohon mahkamah menaikkan jumlah jaminan serta mengenakan syarat tambahan ke atas Narendran, sekiranya ikat jamin dipertimbangkan.


PJ City ikat Penang, Selangor bangkit atasi MUFC

PETALING JAYA 19 April. – Petaling Jaya (PJ) City FC berjaya mengikat pasukan ‘kuda hitam’ Liga Super 2021, Penang FC 1-1 di Stadium Majlis Bandaraya Petaling Jaya (MBPJ), malam tadi.

Pasukan tuan rumah yang dibarisi oleh 100 peratus pemain tempatan berada di depan apabila gerakan solo Mahali Jasuli berjaya mengelirukan penjaga gol Penang FC Tian Keat See sebelum membuat hantaran pendek yang disempurnakan V.Ruventhiran pada minit ke-39.

Bagaimanapun, skuad Harimau Kumbang bimbingan Trucha Thomas berjaya menyamakan kedudukan tiga minit selepas babak kedua bermula menerusi tandukan penyerang import dari Brazil, Casagrande.

Ketinggalan dua kali tidak mematahkan semangat Selangor FC untuk memastikan mereka pulang dengan mata penuh mengatasi Kelab Bola Sepak Melaka United (MUFC) 3-2 di Stadium Hang Jebat.

Tuan rumah terlebih dahulu memperoleh jaringan apabila dihadiahkan sepakan penalti berikutan tindakan Jordan Ayimbila menjatuhkan S Kumaahran yang mudah disudahkan oleh Stefan Nikolic sebelum babak pertama tamat.

Olusegun Ifedayo menyamakan kedudukan buat skuad Gergasi Merah pada minit ke-51 sebelum skuad kendalian Zainal Abidin Hassan kembali di hadapan menerusi jaringan Ahmad Syamim Yahya pada minit ke-58, namun Ifedayo sekali lagi menyamakan kedudukan pada minit ke-70 sebelum Muhammad Syahmi Safari meledak gol kemenangan Selangor FC pada minit ke-88.

Keputusan perlawanan malam tadi menyaksikan Penang FC kekal di kedudukan keempat dengan 16 mata, diikuti Selangor FC di tempat kelima (14), PJ City di tempat ketujuh (11) dan Melaka United di tempat ke-10 dengan tujuh mata.

Sementara itu, di Stadium Tuanku Abdul Rahman, Paroi, dua jaringan bekas penyerang kebangsaan Mohd Zaquan Adha Abdul Radzak membawa Negeri Sembilan FC melonjak ke tangga teratas Liga Premier selepas menang tipis 2-1 ke atas Kelantan FC.

Turun dengan kelebihan beraksi di laman sendiri, skuad Hobin Jang Hobin bermula ganas menerusi jaringan Mohd Zaquan seawal minit keempat, sebelum skuad The Red Warriors membalas menerusi pemain import dari Sepanyol Mario Arques Blasco pada minit ke-54 dalam percubaan untuk pulang dengan sekurang-kurangnya satu mata.

Negeri Sembilan berada di puncak dengan 17 mata selepas lapan perlawanan, mengatasi Sarawak United (16 mata) yang memiliki satu perlawanan di tangan.


30 trak bergerak vaksinasi diaktifkan di Kuala Lumpur

PUTRAJAYA 31 Mei – Sebanyak 30 trak bergerak vaksinasi akan diaktifkan di kawasan Projek Perumahan Rakyat (PPR) dan tapak pembinaan di ibu negara, bagi mempercepat proses pemberian vaksin COVID-19, kata Menteri Penyelaras Program Imunisasi COVID-19 Kebangsaan Khairy Jamaluddin.

Beliau berkata projek rintis trak bergerak vaksinasi itu, akan dilaksanakan Kementerian Wilayah Persekutuan dalam masa terdekat di kawasan berkepadatan tinggi, serta tapak pembinaan yang masih beroperasi ketika pelaksanaan Sekatan Pergerakan Penuh yang bermula esok.

Dalam sidang media perkembangan Program Imunisasi COVID-19 Kebangsaan bersama Menteri Kesihatan Datuk Seri Dr Adham Baba di sini hari ini, Khairy berkata setiap trak bergerak itu mampu memberikan 100 suntikan.

Khairy berkata, pendaftaran untuk menerima vaksin COVID-19 telah menunjukkan peningkatan hampir 50 peratus, iaitu 12,117,091 pendaftaran setakat ini daripada populasi 18 tahun ke atas.

“Pendaftaran meningkat mendadak disebabkan kes COVID-19 meningkat dengan mendadak. Jadi rakyat mempunyai kesedaran untuk dapatkan vaksin sebagai perlindungan, dan ia kini menjadi satu perkara mendesak,” katanya.

Sehubungan itu Khairy berkata, kadar pemberian vaksin di seluruh negara disasarkan 150,000 dos sehari bermula Jun, berbanding kadar vaksinasi di seluruh negara yang mencecah 100,000 dos sehari sejak Khamis lalu (27 Mei).

“(Baki) 20 peratus yang tidak hadir itu adalah disebabkan pelbagai sebab, antaranya masalah pengangkutan, masalah sambil lewa dan kononnya akan pergi kemudian.

“Kita telah buat keputusan untuk hantar janji temu lebih awal kepada negeri dan daerah. Ini bagi memastikan mereka yang ada janji temu suntikan vaksin akan hadir,” katanya yang menambah sekiranya ada yang tidak hadir, vaksin akan diberikan kepada mereka dalam senarai nama menunggu.

Mengenai perkembangan perolehan vaksin lain dalam Program Imunisasi COVID-19 Kebangsaan, Khairy berkata vaksin CanSinoBIO dan Sputnik V kini dalam penilaian Bahagian Regulatori Farmasi Negara (NPRA).

“Untuk vaksin CanSinoBIO, pihak pembekal telah berikan jawapan kepada semua soalan dan maklumat diperlukan NPRA minggu lepas, dan kita telah minta untuk dipercepatkan,” katanya, manakala bagi Sputnik V, Dr Adham akan menandatangai perjanjian dengan Duopharma Biotech Bhd bagi tujuan perolehan.


Kerajaan Johor yang stabil hanya boleh dicapai menerusi kebijaksanaan rakyatnya

KOTA TINGGI, 9 Mac – Perdana Menteri Datuk Seri Ismail Sabri Yaakob hari ini menegaskan bahawa kerajaan Johor yang stabil hanya boleh dicapai menerusi kebijaksanaan rakyatnya.

“(Justeru) kita perlu kerajaan Johor yang stabil dan yang boleh menstabilkan kerajaan Johor untuk memperkukuhkan ekonomi dan kesejahteraan rakyat Johor, adalah berdasarkan kebijaksanaan tuan-tuan dan puan-puan,” kata beliau.

Beliau berkata demikian ketika berucap pada Majlis Penyerahan Geran Komuniti Rukun Tetangga (KRT) Komuniti Sejahtera Keluarga Malaysia Peringkat Negeri Johor 2022 di Kompleks Sukan Komuniti, Felda Lok Heng Barat, di sini hari ini.

Mengambil contoh situasi politik sebelum ini, Ismail Sabri berkata pelbagai perkara telah berlaku dalam negara disebabkan ketidakstabilan politik, sehingga menyaksikan tiga Perdana Menteri dilantik (selepas Pilihan Raya Umum Ke-14).

“Perkara ini (kerajaan stabil) disebut selepas titah Yang di-Pertuan Agong (Al-Sultan Abdullah Ri’ayatuddin Al-Mustafa Billah Shah) bahawa Seri Paduka berpuas hati dengan kestabilan politik pada masa kini,” kata Perdana Menteri.


Muhyiddin adakan lawatan rasmi ke Arab Saudi, UAE bermula hari ini

KUALA LUMPUR 6 Mac. – Perdana Menteri Tan Sri Muhyiddin Yassin akan mengadakan lawatan rasmi empat hari ke Arab Saudi bermula hari ini hingga 9 Mac, diikuti ke Emiriah Arab Bersatu (UAE) dari 9 hingga 11 Mac.

“Muhyiddin adalah Ketua Kerajaan pertama dijemput oleh Raja Salman susulan Persidangan Al-Ula pada 5 Januari 2021,” kata Wisma Putra dalam satu kenyataan semalam

Program rasmi perdana menteri akan berlangsung di Istana Al-Yamamah, Riyadh pada 9 Mac merangkumi upacara sambutan rasmi, sesi mengadap secara maya dengan Raja Salman dan pertemuan dengan Putera Mahkota Mohammed Salman Abdulaziz Al-Saud.

Lawatan ini bukan sekadar memberi peluang kepada kedua-dua negara untuk memperkukuhkan kerjasama sedia ada, malah turut memberi peluang untuk menjalin peluang kerjasama baharu di dalam pelbagai bidang seperti teknologi dan inovasi, serta kerjasama dalam bidang tenaga.

Dalam lawatan itu, Malaysia dan Arab Saudi dijangka akan membincangkan usaha-usaha untuk memperkukuhkan lagi hubungan dua hala sedia ada dan meneroka bidang kerjasama baharu dengan tujuan untuk meningkatkan kerjasama, termasuk penubuhan Jawatankuasa Strategik Peringkat Tinggi (HLSC) di peringkat menteri luar.

Kedua-dua negara juga akan membincangkan cadangan penubuhan Pusat Inovasi Teknikal Malaysia–Arab Saudi yang akan menjadi platform bagi menggalakkan kolaborasi di antara kedua-dua negara dalam kerjasama pembangunan bandar pintar, kecerdasan buatan dan Revolusi Industri Keempat.

Cadangan lain termasuk pemeteraian inisiatif ‘Mecca Road Service’ yang akan memudahkan proses pra-pelepasan ibadah Haji dan umrah bagi Jemaah Malaysia, seperti urusan penerbangan, semakan visa dan pasport, prosedur kastam dan urusan logistik lain.

Lawatan itu juga merintis peluang untuk Malaysia meneroka pasaran baharu bagi eksport kelapa sawit ke Arab Saudi, serta rantau Timur Tengah dan Afrika serta mengukuhkan kerjasama dalam industri halal.

Muhyiddin juga akan menunaikan umrah di Makkah, diikuti dengan ziarah di Madinah dari 6 hingga 8 Mac atas undangan Raja Salman.

Sementara itu, mengenai lawatan rasmi ke UAE, kenyataan itu berkata kedua-dua pihak akan membincangkan beberapa cadangan untuk memperkukuhkan hubungan erat sedia ada dan meneroka bidang kerjasama baharu dengan pandangan untuk meningkatkan kerjasama itu ke tahap lebih tinggi.

Kedua-dua negara juga akan membincangkan cadangan penubuhan Gabungan Keselamatan Makanan Antarabangsa (IFSC) dengan matlamat utama untuk mewujudkan daya tahan dan keteguhan dalam rantaian bekalan makanan global.

Turut bakal dibincangkan cadangan penubuhan Kursi Sheikh Zayed bin Sultan Al Nahyan di Institut Kajian Strategik dan Antarabangsa Malaysia (ISIS) untuk menggalakkan pemahaman dan hubungan di antara kedua-dua negara di samping mempromosi konsep tadbir urus baik, tanggungjawab terhadap alam sekitar dan toleransi antara agama.

Program rasmi Muhyiddin di UAE akan berlangsung di Abu Dhabi dan Dubai pada 10 Mac, termasuk pertemuan dengan Putera Mahkota Abu Dhabi dan Timbalan Panglima Tertinggi Angkatan Tentera Sheikh Mohamad bin Zayed Al Nahyan, Perdana Menteri Sheikh Mohammed bin Rashid Al Maktoum.

Sepanjang lawatan itu, delegasi Malaysia tertakluk kepada prosedur operasi standard (SOP) pencegahan COVID-19 yang ketat sebagaimana dipersetujui pihak berkuasa kesihatan Malaysia, Arab Saudi dan UAE.


Agong zahir tahniah kepada SPRM sempena ulang tahun ke-53

KUALA LUMPUR 3 Okt. – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan tahniah kepada seluruh warga Suruhanjaya Pencegahan Rasuah Malaysia (SPRM) bersempena sambutan ulang tahun ke-53 agensi itu pada 1 Okt lalu.

Istana Negara dalam catatan Facebook rasmi memaklumkan Seri Paduka amat menyanjung tinggi khidmat bakti dan jasa yang dicurahkan warga SPRM, termasuk bekas kakitangannya dalam perjuangan memerangi jenayah rasuah.

“Al-Sultan Abdullah menzahirkan keyakinan penuh warga SPRM akan terus memikul tanggungjawab dan tugas dengan baik dan penuh integriti serta sentiasa bersedia menghadapi cabaran terkini dalam usaha-usaha membanteras jenayah rasuah,” demikian menurut catatan itu.

Dalam catatan itu, Al-Sultan Abdullah menyarankan semua lapisan rakyat memberi sokongan padu kepada SPRM untuk melaksanakan tanggungjawab dengan telus, profesional dan berkesan demi kesejahteraan rakyat dan negara.


DUN Taboh Naning: Enam lagi Rumah Prihatin diluluskan

TABOH NANING 1 Oktober – Enam lagi Rumah Prihatin akan dibina di Dewan Undangan Negeri (DUN) Taboh Naning, dalam usaha Kerajaan Negeri menyediakan kediaman yang lebih selesa kepada pemohon dalam kalangan B40 di kawasan itu.

Ahli Dewan Undangan Negeri (Adun) Taboh Naning, Zulkiflee Mohd Zin berkata, semua enam unit kediaman itu akan dibina tahun ini selepas peruntukannya diluluskan.

“Saya difahamkan peruntukan itu baru sahaja diluluskan dan ini adalah berita gembira buat pemohon berkenaan. Semua ini membuktikan kesungguhan Kerajaan Negeri dalam membantu rakyat yang kurang berkemampuan.

“Sebagai Adun saya serius dalam usaha menyegerakan kelulusan permohonan kediaman baharu lebih selesa kepada golongan B40, kerana difahamkan ada yang sudah lama memohon namun belum mendapat kelulusan,” katanya.

Beliau berkata demikian ketika ditemui selepas menyerahkan kunci kediaman baharu kepada lima penerima di Ayer Paabas, Taboh Naning dan Cherana Putih, di sini, 29 September lalu.

“Rumah dibina dengan kos RM65,000 seunit ini dilengkapi kemudahan dua bilik tidur dan satu bilik air. Pada majlis penyerahan kunci, pemilik berkenaan kelihatan teruja dan ada yang sudah mula menghias kediaman masing-masing.


Eric Paulsen digugurkan dari MPKM

AYER KEROH 16 Jun – Kementerian Komunikasi dan Multimedia Malaysia (KKMM) mengesahkan Eric Paulsen bukan lagi Ahli Majlis Perundingan Komunikasi dan Multimedia (MPKM).

“Ia akan terus berperanan membincangkan dan menasihati kementerian dalam pendekatan dan dasar bagi isu-isu komunikasi dan multimedia selaras dengan matlamat KKMM,” kata kenyataan itu.

Terdahulu, pelantikan Paulsen menerima bantahan ramai pihak, termasuklah Ahli Majlis Pimpinan Tertinggi (MPT) Parti Pribumi Bersatu Malaysia (BERSATU), Datuk Mohd Rafiq Naizamohideen.

Mohd Rafiq yang juga Pengerusi Jawatankuasa NGO, Pembangunan Belia dan Sukan Negeri Melaka menyifatkan pelantikan Paulsen wajar ditarik semula memandangkan beliau terkenal sebagai seorang peguam yang ekstrem dan sering mengeluarkan kenyataan menghina Islam.


Anak penyu berkepala dua ditemukan di Tanjong Jara

KUALA TERENGGANU, 2 September – Seekor anak penyu agar berkepala dua yang baharu menetas ditemukan sekumpulan sukarelawan di pusat penetasan penyu di Tanjong Jara Resort di Dungun, Selasa lepas.

Pengurus Projek Konservasi Lang Tengah Turtle Watch di Tanjong Jara Resort Abidah Zaaba berkata anak penyu itu ditemukan semasa sukarelawan sedang melakukan pemeriksaan sarang di tapak projek itu pada hari tersebut.

“Tapi bila dah keluar seluruh anggota badan, baru perasan rupa-rupanya anak penyu itu mempunyai dua kepala,” katanya kepada pemberita di Dungun, petang semalam.

Beliau berkata sarang tersebut mempunyai 110 biji telur dan hanya 89 biji telur yang berjaya menetas termasuk anak penyu yang berkepala dua itu.

Menurut Abidah, ia adalah penemuan pertama anak penyu berkepala dua yang masih hidup di pusat penetasan tersebut sejak ia mula dibuka pada 2016.

Dalam pada itu Lang Tengah Turtle Watch dalam laman rasmi Facebook mereka ketika mengumumkan penemuan anak penyu itu memberitahu kejadian itu dikenali sebagai Dicephalism iaitu sesuatu yang jarang berlaku terhadap penyu.

Menurut hantaran itu lagi, kedua-dua kepala anak penyu itu berkongsi morfologi yang sama dan bertindak balas secara berbeza kepada rangsangan luar.

“Sisik muka pada setiap kepala adalah berbeza, bermakna ia boleh dikenal pasti sebagai haiwan berbeza melalui teknik pengenalan gambar,” menurut kenyataan itu.

Sementara itu Pengarah Institut Penyelidikan Perikanan Rantau Abang Sharum Yusof berkata biasanya anak-anak penyu normal yang menetas di pusat penetasan akan dilepaskan terus ke laut.

“Tapi jika ada penemuan luar biasa seperti anak penyu berkepala dua ini, ia seeloknya diserahkan kepada pihak berkaitan untuk penjagaan dan rawatan selanjutnya,” katanya ketika dihubungi Bernama.

Beliau berkata pihaknya telah dimaklumkan mengenai penemuan anak penyu tersebut dan ia telah diserahkan kepada Pusat Konservasi dan Penerangan Penyu (TCIC) Rantau Abang di bawah Pejabat Perikanan Negeri Terengganu.


Warga emas maut dalam kemalangan babit tiga kenderaan

JOHOR BAHRU, 4 Mei – Seorang pemandu warga emas maut manakala lapan lagi cedera dalam kemalangan membabitkan tiga kereta di Kilometer 8 Jalan Nitar, Mersing, pukul 8 malam tadi.

Ketua Polis Daerah Mersing Supt Cyril Edward Nuing berkata kemalangan itu menyebabkan pemandu kereta Honda City, Yusof Deris, 66, yang dipercayai dalam perjalanan dari Felda Nitar 2 menuju ke Mersing, meninggal dunia di lokasi akibat kecederaan parah di bahagian badan dan kepala.

Beliau berkata siasatan awal mendapati kemalangan berlaku selepas kereta itu cuba memotong kenderaan di hadapan, namun gagal lalu bertembung dengan sebuah kereta Proton Pesona, dan sebuah lagi kereta Proton Persona yang berada di laluan Honda City turut terlibat dalam kemalangan itu.

“Pemandu kereta Honda City disahkan meninggal dunia di tempat kejadian, manakala pemandu kedua-dua Proton Persona yang cedera dibawa ke Hospital Sultanah Aminah untuk rawatan lanjut,” katanya ketika dihubungi hari ini.

Sementara itu Komander Operasi daripada Balai Bomba dan Penyelamat (BBP) Mersing, Pegawai Bomba Kanan II Yusof Mat Yar dalam kenyataan berkata pemandu Honda City itu didapati tersepit di tempat duduk pemandu Honda City, manakala seorang wanita di tempat duduk penumpang pula cedera.


Agong titah kerajaan lakukan pascanilai atasi masalah banjir di bandar

SHAH ALAM, 25 Dis – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini bertitah agar pihak kerajaan mengadakan pascanilai berkenaan sistem perparitan bagi memastikan kejadian banjir kilat di kawasan bandar dapat diatasi.

“Saya (Beta) menyarankan pihak kerajaan untuk mengadakan pascanilai dari segi perparitan di sekitar bandar, mudah-mudahan dapat kurangkan kejadian seperti banjir kilat untuk berlaku semula,” titah Seri Paduka kepada Bernama selepas mengadakan lawatan di Masjid Taman Sri Muda, serta kawasan di sekitarnya yang terjejas teruk akibat banjir, hari ini.

Seri Paduka turut mencadangkan sekiranya institusi kewangan dapat memainkan peranan mengurangkan bebanan mangsa banjir dengan memberikan kelonggaran bagi membantu mereka menampung kerugian yang dialami.

“Institusi perbankan pula boleh membantu mangsa banjir dengan memberi kelonggaran bagi bayaran ansuran bulanan tertangguh atas pinjaman perumahan mereka yang terkesan,” titah Al-Sultan Abdullah.

Al-Sultan Abdullah yang menyantuni dan memberikan sumbangan kepada penghuni Taman Sri Muda  menzahirkan rasa kagum terhadap kecekalan ditunjukkan penduduk terjejas akibat bencana itu.

“Saya (Beta) pergi rumah ke rumah dan alhamdulillah nampak mereka bersemangat kental untuk meneruskan kehidupan. Terima kasih juga kepada badan bukan kerajaan dan sukarelawan yang terlibat untuk membantu.

“Saya (Beta) difahamkan ada kawan-kawan dari Kelantan dan Pahang pun turun untuk bantu, ini menunjukkan semangat mereka untuk membantu mereka yang memerlukan,” titah Seri Paduka.

Turut mengiringi Seri Paduka ketika lawatan berkenaan Raja Muda Selangor Tengku Amir Shah Sultan Sharafuddin Idris Shah, Menteri Besar Selangor Datuk Seri Amirudin Shari, Panglima Angkatan Tentera Jen Tan Sri Affendi Buang dan Menteri Kewangan Tengku Datuk Seri Zafrul Tengku Abdul Aziz.- BERNAMA


Sidang DUN: Penjawat awam Melaka terima dua bantuan khas kewangan

SERI NEGERI 12 Disember – Penjawat awam Melaka menerima dua bantuan khas kewangan daripada Kerajaan Negeri seperti yang diumumkan Ketua Menteri Datuk Seri Utama Sulaiman Md Ali.

Menurut Sulaiman, Bantuan Khas Kewangan (BKK) yang pertama ialah setengah bulan gaji yang akan dibayar sebanyak dua kali iaitu pada Februari dan April 2023.

“Bantuan bagi tahun 2023 dibayar pada Februari 2023 bagi membantu urusan sekolah anak-anak, manakala pembayaran pada April 2023 sebagai bantuan Hari Raya Aidilfitri.

“Manakala bagi menghargai khidmat bakti penjawat awam sepanjang tahun ini, maka saya turut mengumumkan BKK RM700 kepada semua penjawat awam Melaka dan bantuan ini akan dibayar Disember 2022,” katanya.

Beliau berkata demikian ketika membentangkan Rang Undang-Undang Enakmen Perbekalan (2023) 2022 pada Persidangan Keempat (Bajet), Penggal Pertama Dewan Undangan Negeri (DUN) Negeri Melaka Yang Kelima Belas, di Dewan Persidangan DUN, di sini, hari ini.

Menurut Sulaiman, selain BKK, Kerajaan Negeri turut mengumumkan gantian cuti rehat bagi penjawat awam bertaraf tetap berumur 45 tahun ke atas, membabitkan implikasi kewangan berjumlah RM2 juta.


COVID: Kematian warga emas belum vaksinasi, dos penggalak paling tinggi – KP Kesihatan

KUALA LUMPUR, 18 Mac – Kadar kematian akibat COVID-19 dalam kalangan warga emas terutamanya yang belum menerima vaksinasi lengkap dan dos penggalak, adalah jauh lebih tinggi berbanding kumpulan umur yang lain, kata Ketua Pengarah Kesihatan Tan Sri Dr Noor Hisham Abdullah.

Berdasarkan data bagi Minggu Epidemiologi (ME) 1/2022 hingga ME 10/2022, kadar kematian bagi warga emas 80 tahun dan ke atas adalah lebih tinggi, iaitu 2,000 kes bagi setiap 100,000 penduduk, berbanding warga emas berumur 60 hingga 79 tahun, iaitu 300 hingga 600 kes bagi setiap 100,000 penduduk.

“Ini adalah kerana daya tahan tubuh yang rendah, menghidapi pelbagai penyakit kronik, dan faktor ‘fraility’ menyebabkan proses penyembuhan dan pemulihan dari jangkitan COVID-19, juga lebih perlahan dan rumit,” katanya dalam kenyataan, hari ini.

Dr Noor Hisham berkata warga emas yang tidak divaksinasi paling berisiko mendapat jangkitan teruk, dan seterusnya mengakibatkan kematian, sebaliknya yang telah menerima vaksinasi lengkap dan dos penggalak adalah paling terlindung, di mana kes jangkitan kategori satu dan dua melebihi kes kategori tiga hingga lima.

Beliau berkata sebanyak 86,804 kes COVID-19 melibatkan warga emas dilaporkan dari ME 1/2022 hingga ME 10/2022 dengan 83,709 kes atau 96.44 peratus kategori satu dan dua, manakala 3,095 kes atau 3.56% melibatkan kategori tiga hingga lima.

“Ternyata peratus liputan vaksinasi yang agak tinggi dalam kalangan warga emas, telah membantu mengurangkan kes COVID-19 yang serius bagi kumpulan ini, namun liputan dos penggalak perlu dan boleh dipertingkatkan lagi daripada 74.2 peratus, agar golongan ini lebih terlindung daripada bahaya komplikasi dan kematian akibat jangkitan COVID-19,” katanya.

Beliau berkata kadar kemasukan ke hospital untuk warga emas meningkat daripada satu kes bagi setiap 100,000 populasi, kepada sembilan kes dari ME 3/2022 hingga ME 10/2022 dan kemasukan bagi kes kategori tiga hingga lima adalah paling tinggi dalam kalangan warga emas.

Sehingga 16 Mac, sebanyak 3,356,253 atau 92 peratus warga emas di negara ini telah menerima dos primer vaksin COVID-19 yang lengkap, manakala 2,489,718 atau 74.2 peratus daripada kumpulan itu telah mengambil dos penggalak.

Dr Noor Hisham menyeru warga emas yang belum menerima vaksin COVID-19 termasuk dos penggalak untuk segera mendapatkannya dari pusat pemberian vaksin (PPV) yang terdekat secara jumpa terus, terutamanya sebagai persediaan memasuki Fasa Peralihan ke Endemik bulan depan.

Beliau berkata anak-anak dan ahli keluarga memainkan peranan yang penting untuk memastikan warga emas dalam keluarga mereka, dapat menyertai dan melakukan aktiviti-aktiviti yang dibenarkan mulai 1 April depan dengan selamat.- BERNAMA


Berdepan tuduhan gangguan seksual, Ebit Lew serah kepada proses mahkamah

TENOM, 18 Feb – Pendakwah bebas terkenal Ebit Irawan Ibrahim Lew atau lebih dikenali Ebit Lew menyerahkan kepada proses mahkamah terhadap 11 pertuduhan berhubung kes gangguan seksual yang dihadapinya.

Menurutnya, beliau tenang menghadapi pertuduhan itu dan menganggapnya suatu ujian daripada Allah selain berharap ujian itu mampu memberikan kebaikan buat dirinya.

“Saya serahkan kepada peguam dan akan lalui proses mahkamah ini dengan tenang, saya berdoa semoga Allah beri rahmat kebaikan kepada semua…bila dituduh, saya akan melalui proses ini,” katanya ketika ditemui pemberita di sini hari ini.

Ebit Irawan, 38, mengaku tidak bersalah di Mahkamah Majistret di sini hari ini atas 11 pertuduhan membuat penghantaran gambar dan perkataan lucah dengan maksud mengaibkan kehormatan seorang wanita melalui aplikasi WhatsApp di daerah Tenom antara Mac hingga Jun tahun lepas.

Mahkamah membenarkan Ebit Irawan dilepaskan dengan jaminan RM1,000 untuk setiap pertuduhan dengan dua penjamin sementara perbicaraan kes dan menetapkan 20 April ini untuk sebutan semula kes.- BERNAMA


Melaka cadang bina Muzium Adat Perpatih

Exco Pelancongan, Warisan, Seni dan Budaya negeri Datuk Abdul Razak Abdul Rahman berkata, muzium itu dicadang akan dibangunkan di Alor Gajah memandangkan adat itu masih dipraktikkan di dalam daerah tersebut.

“Insya-Allah kita akan wujudkan satu lagi muzium iaitu Muzium Adat Perpatih kerana di Melaka kita ada Adat Temengong dan juga Adat Naning, oleh itu kita tidak boleh lupa Adat Perpatih ini kerana ia diamalkan di kebanyakan tempat di sebelah (daerah) Alor Gajah.

“Meskipun kita dalam mencari peruntukan, untuk saya, ia akn cuba direalisasikan yang mana cadangan lokasinya ialah di kawasan Alor Gajah,” katanya.

Beliau berkata demikian pada sidang media selepas Majlis Rumah Terbuka Aidilfitri Dewan Undangan Negeri (DUN) Telok Mas, di sini, malam tadi.

Turut hadir memeriahkan sambutan rumah terbuka itu Yang di-Pertua Negeri, Tun Seri Setia Mohd Ali Mohd Rustam bersama isteri Toh Puan Asmah Abd Rahman; Ketua Menteri Melaka, Datuk Seri Ab Rauf Yusoh dan isteri Datin Seri Zuriyah Abd Aziz serta Setiausaha Kerajaan Negeri, Datuk Wira Zaidi Johari.

Bersama-sama meluangkan masa hadir adalah Speaker Dewan Undangan Negeri Datuk Wira Ibrahim Durum, barisan Exco Kerajaan Negeri dan juga ketua-ketua agensi Kerajaan Negeri Melaka.

Dalam pada itu, Abdul Razak memaklumkan pihaknya menyasarkan jualan tiket muzium-muzium di Negeri Melaka mencecah kutipan kira-kira RM4.1 juta sehingga hujung tahun ini.


Bekas Presiden dan Ketua Eksekutif JCorp didakwa perdaya Ahli Lembaga Pengarah

JOHOR BAHRU, 22 Mac – Bekas Presiden dan Ketua Eksekutif Johor Corporation (JCorp) Datuk Kamaruzzaman Abu Kassim didakwa di Mahkamah Sesyen di sini hari ini atas pertuduhan memperdayakan Ahli-Ahli Lembaga Pengarah JCorp untuk membuat pelaburan AS$2.25 juta (RM9.46 juta) di dua syarikat, tiga tahun lepas.

Mengikut kertas pertuduhan, tertuduh yang ketika itu memegang jawatan tersebut, telah memperdayakan Ahli-Ahli Lembaga Pengarah JCorp dengan tidak memaklumkan kedudukan syarikat World Logistic Council Ltd yang tidak mampu meneruskan operasi dan secara tidak jujur mendorong Ahli-Ahli Lembaga Pengarah JCorp bersetuju untuk melaburkan US$5 juta, yang mana US$1 juta telah dilaburkan dalam syarikat World Logistic Council Ltd manakala US$1.25 juta dilabur dalam syarikat World Logistic Council Americas LLC.

Kamaruzzaman didakwa melakukan kesalahan tersebut antara 9.30 pagi hingga 1.45 tengah hari di Bilik Mesyuarat Ahli Lembaga Pengarah, Tingkat 25, Menara Komtar di sini, pada 8 Julai 2019.

Dia dituduh melakukan kesalahan yang boleh dihukum di bawah Seksyen 420 Kanun Keseksaan yang membawa hukuman penjara maksimum 10 tahun dan sebat serta didenda, jika sabit kesalahan.

Sementara itu, Timbalan Pendakwa Raya Suruhanjaya Pencegahan Rasuah Malaysia (SPRM) Zander Lim Wai Keong memohon agar mahkamah menetapkan jaminan sebanyak RM200,000 dengan penjamin warganegara serta syarat tambahan iaitu melaporkan diri dengan pejabat SPRM terdekat, menyerahkan pasport antarabangsa dan tidak mengganggu saksi pendakwaan sepanjang perbicaraan.

Bagaimanapun, peguam K. Ragunath yang mewakili Kamaruzzaman, memohon agar wang jaminan dikurangkan serta pasport diserahkan sebelum 23 April memandangkan tertuduh akan menunaikan umrah pada 7 April ini.

Hakim kemudiannya menetapkan wang jaminan RM150,000 dengan seorang penjamin selain mengarahkan Kamaruzzaman memenuhi syarat-syarat tambahan tersebut serta membenarkan pasport diserahkan sebelum 23 April.

Kamaruzzaman dilantik ke jawatan itu pada Disember 2010 menggantikan Allahyarham Tan Sri Muhammad Ali Hashim, sebelum bersara pada 12 Dis 2019.- BERNAMA


Mayat bayi ditemui atas papan kayu

KUALA LUMPUR, 8 Jan – Mayat bayi perempuan cukup sifat ditemukan beralaskan papan kayu di kawasan rumput di Flat Danau Kota, Setapak hari ini.

Ketua Polis Daerah Wangsa Maju Supt Ashari Abu Samah berkata pihaknya menerima laporan mengenai penemuan mayat itu daripada orang awam pada pukul 8.21 pagi tadi.

“Hasil penemuan di tempat itu mendapati mayat yang dijumpai dipercayai berumur sehari, jantina perempuan dan bangsa tidak pasti,” katanya dalam kenyataan.

Ashari berkata tiada kecederaan ditemukan pada mayat bayi berkenaan yang kemudiannya dibawa ke unit forensik Hospital Kuala Lumpur untuk bedah siasat.

Ashari memohon orang ramai yang mempunyai maklumat berkenaan kes ini supaya menghubungi Ibu Pejabat Polis Daerah Wangsa Maju menerusi talian 03-92899222 atau balai polis berhampiran. – BERNAMA


KPKT pertimbang elaun tambahan kepada bomba – Zuraida

MACHANG 7 Ogos – Kementerian Perumahan dan Kerajaan Tempatan (KPKT) mempertimbangkan untuk memberi elaun tambahan kepada anggota Jabatan Bomba dan Penyelamat Malaysia (JBPM) berikutan turut terlibat dalam penugasan COVID-19.

Menteri berkenaan, Datuk Zuraida Kamaruddin berkata ini memandangkan skop penugasan anggota JBPM terutamanya Pasukan Khas Bahan Kimia Berbahaya (HAZMAT) diperluaskan ketika ini seperti pengurusan serta pengebumian jenazah COVID-19 sekali gus mendedahkan mereka dengan risiko wabak itu.

“Pada asalnya, mereka sudah mempunyai elaun khas tetapi apabila berhadapan dengan tugas membabitkan COVID-19 seperti pengurusan serta pengebumian jenazah, ini sebenarnya bukan tugasan bomba.

“Namun, saya beranggapan bahawa perkara ini (elaun tambahan) boleh saya ketengahkan dan mempertimbangkannya kerana risiko yang dihadapi anggota bomba,” katanya kepada pemberita selepas mengadakan lawatan rasmi di Projek Perumahan Rakyat (PPR) Bukit Belah, di sini hari ini.

Beliau berkata demikian ketika ditanya pemberita sama ada KPKT bercadang untuk memberi elaun tambahan kepada anggota JBPM berikutan agensi keselamatan itu di seluruh Malaysia, banyak terlibat dalam pengurusan serta pengebumian jenazah COVID-19, pada ketika ini.

Turut hadir pada lawatan rasmi berkenaan ialah Pengarah JBPM Kelantan Penolong Pesuruhjaya Bomba (PPjB) Jainal @ Zainal Madasin yang menyambut baik maklum balas Zuraida berhubung elaun tambahan itu kerana ia mampu memberi motivasi serta penghargaan kepada anggota bomba.


Jangan ‘peram’ pemain muda

PEMAIN muda harus diberikan pendedahan dalam saingan liga kompetitif jika mahu melahirkan lebih ramai bintang bola sepak dari Negeri Bersejarah, Melaka.

Pandangan itu dilontarkan bekas pemain tengah Melaka era 90-an, Datuk Ong Kim Swee ketika ditemui Melaka Hari Ini (MHI) di kediamannya di Lorong Pandan, baru-baru ini.

Pengarah Teknikal Persatuan Bolasepak Malaysia (FAM) itu berkata, bagi menggilap permata bola sepak baharu, program akar umbi bola sepak harus diberikan tumpuan utama di negeri ini.

“Untuk mencungkil pemain muda berpotensi, kita harus memberikan tumpuan utama kepada akar umbi menerusi program Pusat Latihan Daerah dan juga Sekolah Sukan Negeri (SSN).

“Melalui pendedahan sejak akar umbi ia akan membantu Melaka melahirkan pemain yang cukup berkualiti. Tetapi ingat, untuk ke arah itu, kita masih perlukan masa,” katanya.

Mengulas lanjut, Kim Swee percaya Melaka kini berada dalam landasan tepat ke arah melahirkan lebih ramai pemain bola sepak handalan seperti legenda, Datuk Soh Chin Aun.

Menurutnya, Melaka kini dilihat semakin aktif menganjurkan liga-liga bola sepak di pelbagai peringkat, sekali gus memberi petanda positif ke arah pembangunan bola sepak yang lebih gemilang.

“Kita nampak banyak perubahan sejak kebelakangan ini. Jadi, saya berharap Melaka terus konsisten menganjurkan liga-liga bola sepak ke arah memajukan lagi industri bola sepak di negeri ini,” ujarnya.


Nahas pesawat ringan: CAAM mulakan siasatan

IPOH, 2 Ogos – Lembaga Penerbangan Awam Malaysia (CAAM) mula menjalankan siasatan terperinci berhubung insiden pesawat ringan yang terhempas di Jalan Dr Nazrin Shah, Sungai Rokam, Medan Gopeng di sini, malam tadi.

Ketua Polis Perak Datuk Mior Faridalathrash Wahid berkata pihaknya membantu melakukan pengawasan sejak malam tadi di sekitar kawasan insiden bagi mengelakkan kawasan itu dicerobohi oleh mana-mana pihak.

“Pihak CAAM jalankan siasatan sejak pagi tadi dan pihak polis melakukan kawalan di kawasan kejadian bagi memberi ruang kepada CAAM untuk menjalankan siasatan,” katanya.

Beliau berkata demikian pada sidang media selepas majlis penyerahan 30 bot penyelamat bernilai RM400,000 oleh Menteri Besar Perak Datuk Seri Saarani Mohamad kepada Polis Diraja Malaysia (PDRM) di Mes Pegawai Kanan Polis di sini hari ini.

Dalam insiden kira-kira 8 malam itu, Fajim Juffa Mustafa Kamal, 52, dari Semenyih, Selangor maut manakala Muhammad Din Fikri Zainal Abidin, 62, dari Bukit Damansara, Kuala Lumpur cedera.

Dalam pada itu, Mior Faridalathrash berkata Muhammad Din Fikri yang sedang menerima rawatan di Hospital Raja Permaisuri Bainun di sini berada dalam keadaan stabil.

Sementara itu, Saarani pada sidang media sama berkata Jabatan Penerbangan Awam (DCA) perlu melihat semula langkah-langkah keselamatan yang perlu diperketatkan semasa sesuatu penerbangan itu dilakukan bagi mengelakkan insiden yang sama berulang.

“Ini kerana pesawat terhempas di kawasan tumpuan orang ramai, jadi pihak DCA barang kali ada kaedah tertentu untuk mengelaknya daripada berulang,” katanya.


Tokoh korporat Tan Sri Mustapha Kamal meninggal dunia

KUALA LUMPUR, 25 Julai – Tokoh korporat ternama Tan Sri Mustapha Kamal Abu Bakar meninggal dunia di Institut Jantung Negara (IJN) pada 7.45 pagi tadi kerana sakit tua.

Anak Allahyarham, Felina berkata jenazah bapanya kini berada di kediaman mereka di Petaling Jaya bagi urusan pengebumian dan akan dikebumikan di Tanah Perkuburan Islam Bukit Kiara selepas zohor, hari ini.

“Pada 10.15 pagi tadi jenazah ayah telah tiba di rumah dan jenazah akan dimandi dan dikafankan di rumah sebelum dikebumikan di Tanah Perkuburan Islam Bukit Kiara,” katanya ketika dihubungi Bernama hari ini.

Dilahirkan di Kampung Changkat, Pusing, Perak, Allahyarham Mustapha Kamal pernah mendapat jolokan sebagai ‘Raja Perumahan Mampu Milik’ kerana bertanggungjawab membangunkan lebih 12,000 rumah kos rendah di Selangor dan Perak.

Mustapha Kamal merupakan pengasas Kumpulan Syarikat EMKAY yang menawarkan rumah mampu milik. Syarikat hartanah miliknya itu ditukar nama kepada MK Land Holdings Berhad selepas disenaraikan di Bursa Saham Kuala Lumpur pada Ogos 1999.

Pada awal kerjayanya, siswazah Universiti Malaya dan penerima Ijazah Kehormat Doktor Falsafah (Pembangunan Hartanah Lestari) daripada Universiti Utara Malaysia dan Ijazah Kehormat Doktor Perniagaan dan Keusahawanan daripada Universiti Teknologi MARA,  antara lain pernah berkhidmat sebagai Penolong Pegawai Daerah di Kuala Kubu Baru, Hulu Selangor, Kuala Langat dan Petaling antara tahun 1971 hingga 1976.

Allahyarham juga pernah memegang jawatan Timbalan Pesuruhjaya Jabatan Tanah dan Galian, Selangor pada tahun 1978 sebelum menyertai sektor swasta dalam bidang hartanah.


Keputusan SPM pada 10 Jun- Dr Radzi Jidin

Dalam klip video ringkas yang dimuat naik menerusi akaun Facebook rasminya, beliau berkata calon-calon boleh menyemak keputusan peperiksaan itu mengikut kaedah yang akan diperincikan.

“… kementerian akan mengeluarkan kenyataan media dan kita akan jelaskan apakah kaedah yang boleh digunakan oleh calon-calon untuk menyemak keputusan mereka,” katanya.

Seramai 401,105 calon menduduki SPM 2020 yang dilaksanakan pada 22 Februari lalu dan tamat 25 Mac, melibatkan 83 kertas peperiksaan di 3,310 pusat peperiksaan di seluruh negara.

Calon SPM 2020 merupakan kumpulan pelajar yang telah mengikuti sesi kelas SPM tahunan terpanjang iaitu hampir 14 bulan, sehingga memaksa mereka beralih kepada pembelajaran secara dalam talian menerusi aplikasi seperti Google Meet, Google Classroom dan Skype berikutan penularan pandemik COVID-19.


2,000 penjaja disasar menerusi program Melaka Bebas Berniaga

BUKIT KATIL 11 Feb – Peniaga dan penjaja di negeri ini yang diberikan lesen menerusi inisiatif ‘Melaka Bebas Berniaga’ dijangka meningkat hingga 2,000 orang dalam tempoh dua bulan ini.

Ketua Menteri Melaka, Datuk Seri Utama Haji Sulaiman Md Ali berkata, pemberian lesen itu satu daripada 40 pendekatan yang difokuskan kepada rakyat dalam Belanjawan Negeri Melaka 2021.

“Setakat ini 433 lesen penjaja dan peniaga sudah dikeluarkan menerusi pemberian lesen inisiatif ‘Melaka Bebas Berniaga’ di bawah pentadbiran Majlis Perbandaran Hang Tuah Jaya (MPHTJ).

“Saya yakin di kawasan MPHTJ sahaja boleh mencecah hingga 500 peniaga, jadi dalam tempoh satu hingga dua bulan lagi, jumlah keseluruhan penjaja dan peniaga menerusi inisiatif ini boleh mencapai 2,000 peniaga.

“Kebanyakan penjaja dan peniaga akan tunggu dan lihat, jadi apabila sesuatu kawasan itu mendapat sambutan, mereka hanya perlu membawa khemah kerana kaunter bergerak untuk permohonan lesen ada disediakan,” katanya.

Turut hadir, Pengerusi Jawatankuasa Perumahan, Kerajaan Tempatan, Alam Sekitar negeri, Datuk Seri Abdul Ghafaar Atan dan Yang Dipertua MPHTJ, Datuk Shadan Othman.

Untuk rekod, lesen bebas berniaga itu diberikan kepada pemohon yang melengkapkan borang permohonan dan menyediakan dokumen seperti salinan kad pengenalan, pendaftaran syarikat dan salinan kad pengendali makanan.

Sulaiman berkata, menerusi Belanjawan Negeri Melaka 2021, kerajaan negeri turut mengumumkan Dana Bantuan Kasih Niaga berjumlah RM1 juta sebagai galakan untuk rakyat menceburi bidang perniagaan.

“Perkara itu sedang dilaksanakan di peringkat Jabatan Kewangan dan Perbendaharaan Negeri Melaka dan kita akan maklumkan agensi mana yang akan menguruskan bantuan itu.


‘Awang Hitam’ tipu ustazah RM78,214 dicekup

AYER KEROH 15 Jun – Seorang lelaki warga Nigeria dipercayai terbabit ‘penipuan cinta’ dengan memperdaya seorang ustazah di Melaka, akhirnya dicekup di sebuah pangsapuri di Jalan Tun Razak, Kuala Lumpur, pada Ahad lalu.

Suspek berusia 38 tahun itu ditahan sepasukan pegawai dan anggota Jabatan Siasatan Jenayah Komersial (JSJK) Ibu Pejabat Polis Kontinjen (IPK) Melaka serta Bahagian Siasatan Jenayah Komersial Daerah Alor Gajah, dalam serbuan Op Tiong pada jam 12 tengah hari.

Ketua JSJK negeri Superintendan E Sundra Rajan berkata, penangkapan dilakukan hasil siasatan pihaknya berpandukan laporan daripada mangsa, seorang ibu tunggal berusia 49 tahun dari Alor Gajah.

“Hasil serbuan, polis merampas pelbagai barangan termasuk 14 kad mesin juruwang automatik (ATM), tiga telefon bimbit, sekeping sampul kurier syarikat penghantaran, pasport negara Nigeria dan ipad.

“Siasatan awal mendapati, suspek tinggal di negara ini sejak Mac tahun lalu menggunakan pas lawatan sosial dan dipercayai tinggal lebih masa,” katanya dalam satu kenyataan di sini, hari ini.

Dalam pada itu, beliau turut menasihatkan orang ramai supaya berhati-hati terhadap individu yang baru dikenali dan tidak membuat pembayaran ke mana-mana akaun bagi mengelakkan menjadi mangsa penipuan.

“Orang ramai dinasihatkan untuk membuat semakan ke atas nombor telefon atau nombor akaun yang digunakan saspek melalui http://ccid.rmp.gov.my/semakmule/ sebelum melakukan apa-apa transaksi,” katanya.

Mangsa menyatakan suspek berjanji mengirimkan hadiah termasuk barang kemas, kasut, telefon bimbit, pakaian dan wang tunai sebagai tanda perkenalan serta meluahkan rasa cinta menerusi kiriman mesej.

Dia kemudiannya menerima panggilan telefon daripada pihak kastam dan syarikat kurier yang memintanya membayar fi untuk melepaskan sekatan kiriman barang berkenaan dan mengalami kerugian RM78,214 apabila tidak menerima barangan berkenaan selepas melangsaikan bayaran.


Muhyiddin lawat Indonesia esok atas undangan Jokowi

JAKARTA 3 Feb. – Perdana Menteri Tan Sri Muhyiddin Yassin akan mengadakan lawatan rasmi ke Indonesia selama dua hari bermula esok, bagi memenuhi undangan Presiden Indonesia Joko Widodo (Jokowi).

Perdana Menteri dan isteri, Puan Sri Noorainee Abdul Rahman dijadualkan tiba di Lapangan Terbang Halim Perdanakusuma, Jakarta pada jam 5 petang waktu Indonesia barat.

Duta Besar Malaysia di Indonesia Datuk Zainal Abidin Bakar berkata ia merupakan lawatan pertama Muhyiddin sejak dilantik sebagai Perdana Menteri Ke-8 pada 1 Mac 2020.

“Terdapat beberapa perkara yang menyentuh kepentingan kedua-dua negara yang memerlukan perbincangan di peringkat tertinggi secara bersemuka dan secara hati ke hati,” katanya dalam sidang media di Kedutaan Besar Malaysia, di sini, hari ini.

Pada Jumaat, Perdana Menteri akan diberikan sambutan negara di Istana Merdeka di sini, dan kemudiannya kedua-dua pemimpin akan mengadakan perbincangan empat mata sebelum membuat penyataan akhbar bersama.

“Antara isu yang dijangka dibincangkan adalah berhubung dengan isu diskriminasi minyak sawit, masalah jerebu, potensi usahasama pelaburan dan perdagangan, pelaksanaan Laluan Hijau Timbal Balik (RGL), dan usaha kerjasama dalam menangani COVID-19,” katanya.

Zainal Abidin berkata, program lawatan Perdana Menteri itu akan diadakan dalam suasana protokol kesihatan yang ketat termasuk menjalani saringan sebelum berlepas, selepas ketibaan, serta pelaksanaan kuarantin bagi delegasi sebaik pulang ke Malaysia pada petang Jumaat.

“Menyedari kepentingan hubungan dua hala Malaysia-Indonesia dan cabaran pandemik COVID-19, Perdana Menteri sendiri telah meminta agar lawatan ini diadakan secara singkat dan dalam delegasi yang kecil.

“Pihak Indonesia juga menghormati permintaan ini, pada mulanya sambutan negara dirancang diadakan di Istana Bogor tetapi kemudiannya ditukar ke Istana Merdeka di Jakarta kerana pihak Indonesia memahami situasi dan kepentingan logistik semasa pandemik,” katanya.

“Pada tahun 2020, jumlah perdagangan dua hala yang direkodkan adalah sebanyak RM66.17 billion (USD15.7 billion), manakala jumlah pelaburan Malaysia di Indonesia adalah yang kedua terbesar di Indonesia iaitu sebanyak USD1,045.3 juta,” katanya.

Sebelum ini, beberapa pemimpin dunia turut mengadakan lawatan ke Indonesia dan bertemu Jokowi semasa pandemik COVID, antaranya Perdana Menteri Jepun, Yoshihide Suga pada Oktober 2020, Setiausaha Negara Amerika Syarikat, Mike Pompeo pada (Oktober 2020) dan Menteri Luar China Wang Yi (13 Jan 2021).

Sementara itu, Menteri Luar Malaysia, Datuk Seri Hishammuddin Tun Hussein juga dijadualkan tiba esok pagi, dan akan mengadakan pertemuan dengan Menteri Luar Indonesia, Retno Marsudi.


Siapa bakal naib canselor UNIMEL baharu?

MELAKA terus berkembang maju dalam bidang pendidikan. Kolej Universiti Islam Melaka (KUIM) telah dinaik taraf ke universiti penuh dan kini dikenali dengan nama Universiti Melaka atau singkatannya UNIMEL.

Rektor KUIM sebelum ini telah bersara wajib. Jasa Prof. Datuk Dr. Taib Dora sebagai Rektor dan Naib Canselor tentunya kekal dikenang. Jawatan yang dikosongkan Prof. Taib tentunya menjadi perhatian ramai khususnya warga Melaka.

Pengalaman di bidang akademik, pengurusan serta korporat harus seiring. Sudah tiba masanya kita beranjak dari suatu norma biasa bagi mencapai sesuatu yang luar biasa.

Namun ianya bidang kuasa kerajaan negeri. Siapa pun yang bakal dilantik, warga Melaka berharap naib canselor baharu mampu mengharumkan nama UNIMEL dan Melaka selepas ini.


Sedapnya ‘membawang’

Satu lagi Mat perhatikan, orang kita juga suka ‘membahan’ tak tentu pasal di media sosial. Pantang ada isu yang tular, ada saja komen-komen negatif menyalahkan pihak tertentu.

Contohnya, bila tular video seorang tua berniaga mencari rezeki baru-baru ini, ‘tentera bawang’ terus menyerang anak pak cik tersebut.
Dikatakan anak pak cik itu sengaja membiarkan ayah mereka hidup dalam keadaan susah.

Sehingga anak pak cik tersebut terpaksa menjawab dan mendedahkan ayah mereka sendiri yang mahu berniaga kerana bosan duduk di rumah tanpa berbuat apa-apa.

Jika tidak, ikutilah isu yang timbul dengan penuh keinsafan. Doakan yang baik-baik terhadap apa yang tular. Ini lebih baik dari kita ‘membawang’ tanpa usul periksa sehingga timbul fitnah!


PRN Sarawak: Bakal calon diminta buat semakan awal borang penamaan

KUCHING, 3 Dis (Bernama) — Bakal calon yang ingin bertanding pada Pilihan Raya Negeri (PRN) Sarawak ke-12 diseru agar membuat semakan awal pengisian borang penamaan dengan Pejabat Pegawai Pengurus atau Pejabat Pilihan Raya Negeri Sarawak sebelum hari penamaan calon.

Setiausaha Suruhanjaya Pilihan Raya (SPR) Datuk Ikmalrudin Ishak berkata ia bagi memudahkan proses penamaan calon nanti dan bakal-bakal calon juga disarankan untuk membuat pembayaran deposit lebih awal.

“Perlu diingatkan bahawa resit pembayaran tersebut hendaklah dibawa pada hari penamaan calon sebagai bukti bayaran. Ini adalah bertujuan untuk memastikan semua proses penamaan calon dapat diselesaikan lebih awal dan berjalan lancar,” katanya dalam kenyataan hari ini.

SPR telah menetapkan 18 Dis ini sebagai hari pengundian PRN Sarawak, hari penamaan calon pada 6 Dis manakala pengundian awal pada 14 Dis.

Sementara itu, Ikmalrudin berkata hanya calon, pencadang calon dan penyokong calon dibenarkan masuk ke pusat penamaan calon (PPC) pada hari berkenaan, dan penyokong parti politik yang diwakili bakal calon tidak dibenarkan hadir ke PPC.

“Kertas penamaan calon PRN Sarawak boleh dikemukakan bermula dari 9 hingga 10 pagi kepada Pegawai Pengurus Pilihan Raya di 82 PPC yang ditetapkan pada hari penamaan calon Isnin ini (6 Dis). Kertas penamaan calon boleh dikemukakan oleh calon, pencadang dan penyokong; atau mana-mana dua orang daripada mereka; atau mana-mana seorang daripada mereka,” katanya.

Katanya bagi calon yang mewakili mana-mana parti politik, adalah diingatkan bahawa surat kebenaran untuk menggunakan simbol parti yang diwakili hendaklah dikemukakan semasa menyerahkan kertas penamaan calon.

Beliau turut menyeru semua calon dan parti politik yang terlibat agar sentiasa mematuhi undang-undang, peraturan, tataetika dan arahan yang dikeluarkan SPR, Polis Diraja Malaysia, Kementerian Kesihatan Malaysia, Jawatankuasa Pengurusan Bencana Negeri Sarawak (JPBN) dan Pihak Berkuasa Tempatan (PBT) pada hari penamaan calon.- BERNAMA


‘Formula 1’ di Tanjung Bidara

PEMINAT permainan kereta kawalan radio jarak jauh (RC) dari seluruh negara berkumpul di Melaka sempena Kejohanan RC Offroad Challenge Melaka 2022 bertempat di RC Kupang, Kampung Balik Batu di sini, 31 Disember lalu.

“Trek ini kita bangunkan awalnya hanya untuk berskala kecil, main kereta ‘control’ suka-suka sahaja sebab ramai orang Tanjung Bidara minat permainan ini.

“Jadi dengan usaha penduduk dan disokong oleh Majlis Perbandaran Alor Gajah (MPAG) dan Badan Bukan Kerajaan (NGO), kita bangunkan trek dengan menggunakan karpet sahaja. Kalau di luar negara litar begini sudah lama digunakan kerana lebih mencengkam dan tidak mudah menggelongsor daripada laluan,” katanya yang ditemui pada kejohanan itu.

Tambahnya, atas permintaan yang tinggi pihaknya juga telah mengemukakan cadangan untuk memindahkan litar itu ke Pantai Tanjung Bidara pada masa akan datang.

“Saya mengemukakan cadangan itu kepada MPAG kerana yakin lebih ramai orang akan menyertai sukan mahal ini lebih-lebih lagi bila ada litar di pantai peranginan, sekali gus dapat meningkatkan jumlah kedatangan pelancong.

“Seperti kejohanan kali ini kita akan menyediakan kemudahan lain termasuk meja pit dilengkapi tempat mengecas, tempat pemandu mengawal kenderaan dan bengkel RC,” katanya.

Peserta RC dari seluruh negeri turut mengambil bahagian dalam kejohanan ini menerusi beberapa kategori yang dipertandingkan antaranya ‘battle’ catatan masa terpantas, pecutan minyak dan besar skala.


Johor benar masjid, surau rapatkan sejadah solat berjemaah mulai Jumaat

ISKANDAR PUTERI, 28 Mac – Sultan Johor Sultan Ibrahim Almarhum Sultan Iskandar berkenan membenarkan semua masjid dan surau di negeri ini merapatkan sejadah, ketika pelaksanaan solat berjemaah tanpa bersentuhan antara jemaah yang hadir mulai Jumaat ini.

Pengerusi Jawatankuasa Hal Ehwal Agama Islam negeri Mohd Fared Mohd Khalid berkata setiap jemaah, diminta membawa sejadah sendiri berukuran sekurang-kurangnya 1.06 meter (3.5 kaki) panjang dan 0.6 meter (dua kaki) lebar, selain sudah menerima dua dos suntikan vaksin COVID-19.

“Bagi mengimarahkan bulan Ramadan di masjid dan surau, solat sunat tarawih hendaklah dilaksanakan sebanyak 20 rakaat dan solat sunat witir tiga rakaat. Imam bertugas digalakkan membaca surah dalam juzuk ke-30 sahaja, manakala imam jemputan perlu mendapatkan surat kebenaran daripada Kadi Daerah terlebih dahulu.

“Edaran bubur lambuk, jamuan majlis berbuka puasa, sahur dan moreh dibenarkan untuk dilaksanakan secara berbungkus sahaja. Kaunter zakat fitrah pula boleh dibuka sebelum atau selepas waktu solat dengan penjarakan satu meter,” katanya pada sidang media selepas Majlis Jalinan Kasih bersama Pengamal Media di sini, hari ini.

Beliau berkata majlis ucapan serta penyerahan bantuan kepada asnaf dibenarkan di masjid dan surau, namun majlis berkenaan yang dianjurkan oleh parti politik atau wakil rakyat tidak dibenarkan, kecuali melibatkan Menteri Besar Johor Datuk Onn Hafiz Ghazi dan Pengerusi Jawatankuasa Hal Ehwal Agama Islam negeri.

“Aktiviti bermalam di masjid dan surau adalah ditangguhkan, begitu juga aktiviti masak-memasak masih tidak dibenarkan, dengan semua jamuan dilaksanakan secara berbungkus, manakala jamuan berhidang dibenarkan sekiranya terdapat program rasmi dengan tidak melebihi 50 jemaah,” katanya.

Berhubung kadar zakat fitrah, Mohd Fared berkata Majlis Agama Islam Negeri Johor (MAINJ) menetapkan dua pilihan pada tahun ini, iaitu RM7 dan RM10 seorang, mengikut jenis beras digunakan dengan kaedah pembayaran dibuat menerusi tiga cara iaitu dalam talian, di kaunter zakat MAINJ setiap daerah dan cawangan atau menerusi 1,648 amil dilantik.

“Mesyuarat Jawatankuasa Fatwa Negeri Johor menetapkan, kadar RM7 dibayar umat Islam yang menjadikan makanan hariannya beras daripada jenis Super Tempatan, manakala RM10 pula dibayar umat Islam yang menjadikan makanan hariannya beras selain daripada jenis Super Tempatan seperti beras wangi, beras basmati dan lain-lain,” katanya.

Beliau berkata Kerajaan Negeri Johor menyasarkan unjuran pungutan zakat fitrah tahun ini sebanyak RM18.82 juta dengan 2.1 juta umat Islam di Johor, layak membayar zakat fitrah.

Katanya kutipan zakat fitrah pada tahun lepas adalah RM19.9 juta melibatkan 2.179 juta pembayar, manakala kutipan pada 2020 adalah RM16.72 juta dengan 1.98 juta pembayar.

Menurut beliau MAINJ turut menetapkan kadar bantuan hari raya tahun ini, dengan peruntukan berjumlah RM14.19 juta dan mengikut bancian, bilangan ketua keluarga fakir adalah 7,429 orang manakala ketua keluarga miskin 29,258 orang.

“Setiap ketua keluarga fakir akan menerima bantuan RM400 dan tanggungan mereka pula menerima RM50, manakala ketua keluarga miskin akan menerima RM300 dan tanggungan mereka juga menerima RM50,” katanya.- BERNAMA


Polis tahan tiga lelaki, rampas 145 ketulan ganja

SHAH ALAM, 7 Jun – Polis menahan tiga lelaki dan merampas 145 ketulan mampat dadah jenis ganja di kawasan letak kereta sebuah pasar raya di Bangsar, Kuala Lumpur, 31 Mei lepas.

Ketua Jabatan Siasatan Jenayah Narkotik Selangor ACP Ahmad Jefferi Abdullah berkata kesemua yang berusia 23 hingga 49 tahun berkenaan ditahan sekitar 2 petang selepas mereka selesai mengalihkan dadah dipercayai dari negara jiran itu ke dalam kereta jenis Proton Preve.

“Ganja itu dianggar seberat 142.1 kilogram bernilai RM355,250 dan berdasarkan balutan warna emas yang digunakan, ganja tersebut dipercayai daripada gred paling tinggi yang akan diedar ke sekitar Lembah Klang,” katanya pada sidang media di sini hari ini.

Beliau berkata ketiga-tiga lelaki itu yang mempunyai rekod berkaitan jenayah dan dadah dipercayai melakukan aktiviti pengedaran tersebut sejak empat bulan lepas.

Menurutnya polis turut merampas tiga kenderaan bernilai RM138,000 daripada mereka manakala hasil saringan awal air kencing mendapati dua daripada mereka positif terhadap dadah.

Ahmad Jefferi berkata kesemua mereka yang merupakan penganggur direman seminggu bermula Rabu lepas untuk siasatan lanjut mengikut Seksyen 39B Akta Dadah Berbahaya 1952.

“Sama ada mereka adalah dalang atau tidak, siasatan masih lagi dijalankan dan kita percaya ada lagi dalang lain di sebalik sindiket ini,” katanya.


Isu kesesakan di penjara semakin terkawal

TELOK MAS 5 Oktober – Masalah kesesakan di penjara seluruh negara kini semakin dapat ditangani menerusi beberapa langkah yang diambil Jabatan Penjara Malaysia.

Pengarah Pengurusan Banduan Jabatan Penjara Malaysia Komisioner Penjara Ajidin Salleh berkata, antara langkah yang diambil ialah pelepasan awal banduan kepada masyarakat menerusi sistem parol dan pelepasan secara berlesen.

Katanya, pelepasan secara berlesen yang dimulakan pada 2020, misalnya, menunjukkan impak cukup positif apabila data menunjukkan kecederungan banduan dilepaskan awal untuk mengulangi jenayah dan kembali ke penjara adalah rendah.

“Ia menunjukkan impak daripada langkah itu cukup baik yang mana mereka bukan sahaja dapat membantu keluarga, bahkan mempercepatkan pemulihan dan lebih mudah diterima oleh masyarakat,” katanya.

Beliau berkata demikian dalam sidang akhbar selepas Majlis Anugerah Kecemerlangan Sijil Pelajaran Malaysia (SPM) Sekolah Integriti dan Sekolah Henry Gurney 2021 di Dewan Parameswara Sekolah Henry Gurney Telok Mas, hari ini.

Hadir sama Pengarah Penjara Negeri Melaka Timbalan Komisioner Penjara Roslan Mohamed dan Pengarah Sekolah Henry Gurney Telok Mas Penolong Komisioner Penjara Zan Azim Aziz.

Mengulas lanjut, beliau berkata, setakat ini antara kawasan yang dikesan mengalami kesesakan di penjara ialah di Utara Semenanjung, Pantai Timur Semenanjung dan Sabah yang melangkaui 50 hingga 80 peratus daripada kapasiti sebenar.

Meskipun begitu, katanya, menerusi pengkategorian penjara dan penambahan blok baharu, selain pemindahan banduan ke negeri-negeri lain, kes kesesakan itu semakin terkawal.

“Contoh di Penjara Pengkalan Chepa, ia dijadikan penjara reman, diikuti Pusat Pemulihan Machang sebagai penjara latihan, manakala Kuala Krai dan Pasir Mas masing-masing berfungsi sebagai penjara pemasyarakatan dan kemasukan.


Lima rentung selepas kereta terbakar dalam kemalangan dua treler

IPOH, 12 Mei – Lima rentung apabila kereta dinaiki mereka terbakar selepas terlibat dalam kemalangan dengan dua treler membawa muatan besi dan muatan mozek di KM 246 Lebuhraya Utara Selatan arah utara di Kuala Kangsar tengah malam tadi.

“Kami segera mengerahkan anggota dan pegawai dari Balai Bomba dan Penyelamat (BBP) Kuala Kangsar dan bantuan daripada BBP Meru Raya, Kamunting dan Ipoh sebaik menerima panggilan,” katanya dalam kenyataan di sini hari ini.

Menurutnya, kereta jenis yang belum dikenal pasti dan treler jenis Volvo 20 tan membawa muatan besi dinaiki seorang lelaki mengalami kebakaran sebanyak 90 peratus manakala sebuah lagi treler jenis sama membawa muatan mozek dinaiki dua lelaki tidak mengalami kebakaran.

Beliau berkata identiti mangsa belum dapat dikenal pasti setakat ini dan mayat kesemua mangsa dihantar ke Hospital Kuala Kangsar untuk bedah siasat.- BERNAMA


Najib stabil, kekal terima rawatan di HKL – Khairy

PUTRAJAYA, 13 September – Keadaan kesihatan Datuk Seri Najib Tun Razak yang dimasukkan ke Hospital Kuala Lumpur (HKL) pada Isnin adalah stabil dan bekas perdana menteri itu akan terus menerima rawatan di hospital berkenaan (HKL), kata Menteri Kesihatan Khairy Jamaluddin.

Khairy berkata beliau telah menghubungi Pengarah HKL Datin Paduka Dr Rohana Johan dan dimaklumkan bahawa Najib berada dalam keadaan stabil, serta tidak perlu dipindahkan ke Institut Jantung Negara (IJN).

“Saya minta HKL dan Timbalan Ketua Pengarah Perubatan Datuk Dr Asmayani Khalib untuk berikan rawatan susulan yang diperlukan Najib, supaya isu ini tidak lagi dipertikaikan,” katanya pada sidang media selepas menghadiri Majlis Penerimaan Anugerah Malaysia Book of Record dan Pelancaran Laporan ‘Record Breaking COVID-19 Vaccination: Public Private Partnership’ di sini hari ini.

Khairy mengulas kenyataan peguam Najib Tan Sri Muhammad Shafee Abdullah, yang dilaporkan berkata bekas perdana menteri itu berkemungkinan akan dipindahkan ke IJN dan mendakwa tekanan darah Najib tidak menentu.

Ketua Pengarah Kesihatan Tan Sri Dr Noor Hisham Abdullah semalam dilaporkan berkata Najib, yang menjalani hukuman di Penjara Kajang sejak 23 Ogos lepas, dimasukkan ke HKL pada 9 Sept sebagai kes elektif dan bukan kecemasan, untuk memastikan kesihatannya berada pada tahap yang baik dan optimum.

Najib dibenarkan discaj pada Sabtu (10 Sept) selepas menjalani pemeriksaan dan ujian berkaitan oleh pakar-pakar perunding kanan bertauliah, yang terdiri daripada ketua-ketua perkhidmatan klinikal bagi bidang masing-masing, dan keadaannya adalah sihat sebelum dibenarkan discaj.

Bagaimanapun, semalam perbicaraan kes Najib bagi pertuduhan menyeleweng RM2.3 bilion dana 1Malaysia Development Bhd (1MDB) di Mahkamah Tinggi Kuala Lumpur dilaporkan disingkatkan, bagi membolehkan Najib mendapatkan rawatan perubatan.

Pegawai Khas Najib Muhamad Mukhlis Maghribi, dilaporkan mendakwa tekanan darah Najib berada pada tahap tinggi dan berbahaya susulan pertukaran ubat yang diberikan untuk merawat masalah ulser di dalam perutnya.

Perdana Menteri Datuk Seri Ismail Sabri Yaakob menerusi ciapan di Twitter rasminya semalam telah mengarahkan Kementerian Kesihatan (KKM) untuk memberikan rawatan terbaik yang diperlukan Najib.

Mengenai dakwaan pertukaran ubat baharu sehingga menyebabkan tekanan darah Najib berada tahap tinggi, Khairy menegaskan ia adalah tidak benar sebaliknya ubat yang diberikan adalah yang sama jenisnya.

“Jenis-jenis ubat yang dipreskrib untuk Najib adalah sama dengan yang diambil beliau sebelum ini, ubat itu sama, formula sama tetapi bentuk generik,” katanya.


Tempoh darurat: Kerajaan teruskan peranan nasihati Agong

KUALA LUMPUR 12 Jun – Jemaah Menteri bertanggungjawab untuk meneruskan peranannya menasihati Yang di-Pertuan Agong Al-Sultan Abdullah Ri’ayatuddin Al-Mustafa Billah Shah selaku ketua negara dalam membuat sesuatu keputusan mengenai kedudukan tempoh darurat, kata Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan.

Beliau berkata ini selaras dengan tanggungjawab serta teras dasar kerajaan memfokuskan langkah khusus dan tepat bagi mencegah, memerangi serta mengurangkan risiko kadar kebolehjangkitan COVID-19 dalam kalangan rakyat secara efektif.

“Ia (nasihat kepada Seri Paduka) setelah mengambil kira semua keadaan semasa serta faktor-faktor berkaitan termasuk keselamatan orang ramai, aspek sosial dan ekonomi negara,” katanya dalam kenyataan hari ini.

Kenyataan berkenaan susulan laporan media yang memetik Ketua Ketua Pengarah Kesihatan Tan Sri Dr Noor Hisham Abdullah sebagai berkata sekiranya Proklamasi Darurat yang kini berkuat kuasa diangkat, maka tiada apa yang dapat menghalang Pilihan Raya Kecil (PRK) dan Pilihan Raya Negeri (PRN) yang sebelum ini tertangguh, daripada diadakan.

Dr Noor Hisham turut dilapor menyatakan bahawa kini hanya Al-Sultan Abdullah mempunyai budi bicara sama ada keadaan darurat yang dijadualkan berakhir pada 1 Ogos ini perlu diteruskan atau tidak.

Pada 8 Mei, Bernama melaporkan Dr Noor Hisham berkata dengan adanya Ordinan Darurat, sebanyak tiga PRK tidak diadakan iaitu PRK Batu Sapi, Bugaya dan Gerik, selain PRN Sarawak.

Sementara itu, Takiyuddin berkata kerajaan memberi jaminan bahawa kesemua mekanisme yang wujud dalam kerangka Perlembagaan Persekutuan serta undang-undang negara akan diikuti dalam membuat apa-apa keputusan mengenai darurat.

Katanya Proklamasi Darurat yang diisytiharkan Al-Sultan Abdullah atas nasihat Jemaah Menteri sebelum ini, adalah selaras peruntukan Perlembagaan Persekutuan dan merupakan asas tanggungjawab utama serta khusus kerajaan dalam menangani wabak COVID-19 bagi memastikan kepentingan dan keselamatan rakyat terus dipelihara.

“Oleh yang demikian, persoalan mengenai sama ada darurat yang akan tamat pada tarikh tersebut diteruskan atau tidak atas budi bicara Seri Paduka Baginda Yang di-Pertuan Agong sepertimana yang dibangkitkan, tidak seharusnya timbul,” katanya.


Kerajaan akan bantu peniaga informal, PKMS yang terjejas banjir – PM

KUALA LUMPUR, 3 Mac – Kerajaan akan membantu peniaga tidak formal serta perusahaan mikro, kecil dan sederhana (PMKS) yang terjejas dengan banjir di Kelantan dan Terengganu, kata Datuk Seri Ismail Sabri Yaakob.

Perdana menteri menerusi catatan di Facebook hari ini berkata selain itu, golongan petani dan penternak juga turut tidak terlepas daripada perhatian kerajaan.

Semalam, meskipun sibuk dengan pelbagai tugasan Ismail Sabri sempat meluangkan masa meninjau pusat pemindahan sementara (PPS) dan keadaan semasa banjir di Terengganu dan Kelantan serta menyerahkan sumbangan kepada mangsa yang terlibat.

“Alhamdulillah keadaan banjir di Terengganu beransur pulih. Di Kelantan keadaan banjir masih belum reda. Terdapat 22 pusat pemindahan sementara yang masih beroperasi,” katanya.

Setakat pukul 8 pagi tadi, jumlah mangsa banjir di Kelantan menyaksikan sedikit peningkatan manakala situasi di Terengganu bertambah baik dengan bilangan penduduk yang dipindahkan ke PPS semakin berkurangan.

Sementara itu, menurut aplikasi Info Bencana Jabatan Kebajikan Masyarakat, setakat 11 pagi ini, seramai 16,821 mangsa daripada 4,892 keluarga di kedua-dua negeri masih ditempatkan di 61 PPS yang beroperasi.
– BERNAMA


PM mahu radio terus sebar informasi terkini

KUALA LUMPUR, 13 Feb – Perdana Menteri Datuk Seri Ismail Sabri Yaakob bersempena dengan Hari Radio Sedunia yang disambut pada 13 Feb setiap tahun, mahukan stesen radio di negara ini terus memainkan peranan dalam menyebarkan informasi terkini.

“Malah, pada pra dan pascamerdeka juga, radio menjadi medium penting untuk rakyat mendapatkan maklumat semasa pada masa itu dan melalui radio juga kita mengumpulkan semangat-semangat pejuang dalam mempertahankan tanah air.

“Kini, radio menjadi nadi aspirasi di kala pagi, peneman di kala tengah hari dan hiburan di kala petang, saat Keluarga Malaysia memandu pulang, radio juga menjadi rakan yang akrab disisi,” katanya dalam catatan di Facebooknya hari ini.

Sambutan Hari Radio Sedunia mula dianjurkan atas inisiatif Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO) pada 2012, bagi mengiktiraf sumbangan dan peranan radio.

Tema ‘Radio dan Keyakinan’ dipilih pada tahun ini yang diperincikan kepada tiga sub tema iaitu kebolehpercayaan dalam kewartawanan radio, kebolehpercayaan dan kebolehaksesan serta kebolehpercayaan dan daya maju stesen radio.- BERNAMA


Perlis, Kedah dan Melaka jadi projek rintis bayaran bantuan tanpa tunai

KANGAR 9 April. – Perlis, Kedah dan Melaka dipilih menyertai Projek Rintis Bayaran Bantuan Tanpa Tunai Jabatan Kebajikan Masyarakat (JKM) yang dikenali sebagai JKMpay dalam tempoh enam bulan bermula 1 Februari.

Menteri Pembangunan Wanita, Keluarga dan Masyarakat Datuk Seri Rina Mohd Harun berkata, bantuan tanpa tunai JKM itu melibatkan Pejabat Kebajikan Masyarakat Daerah (PKMD) Kubang Pasu, PKMD Kota Setar, PKMD Melaka Tengah dan Jabatan Kebajikan Masyarakat Negeri Perlis.

“Projek ini melibatkan 700 orang terdiri daripada penerima bantuan baharu iaitu 210 orang di Perlis, 260 orang di Kedah dan 230 orang di Melaka,” katanya kepada pemberita di sini hari.

Terdahulu Raja Puan Muda Perlis Tuanku Lailatul Shahreen Akashah Khalil merasmikan pelancaran pembayaran bantuan tanpa tunai JKM di Hotel Putra Regency hari ini.

Hadir sama Ketua Setiausaha Kementerian Pembangunan Wanita, Keluarga dan Masyarakat Dr Maziah Che Yusoff, Setiausaha Kerajaan Negeri Perlis Azman Mohd Yusof dan barisan exco kerajaan negeri.

Rina berkata sebanyak 50 peratus daripada jumlah kadar bantuan akan dikreditkan ke dalam kad mesin juruwang automatik (ATM) atau Debit Bank Islam penerima.

“Sebagai permulaan, penerima bantuan akan berbelanja dengan membeli barang keperluan asas di 250 kedai yang berdaftar dengan Bank Islam dan ia akan ditambah dari semasa ke semasa,” katanya.


PDRM ulangi cadangan sampel DNA bayi diambil disimpan dalam bank data

KUALA LUMPUR 30 Jun – Polis Diraja Malaysia (PDRM) mengulangi cadangannya agar sampel asid deoksiribonukleik (DNA) bayi yang baru lahir diambil dan disimpan dalam bank data DNA demi kepentingan umum.

Pengarah Jabatan Siasatan Jenayah Bukit Aman, Datuk Seri Abd Jalil Hassan berkata, cadangan itu pernah diutarakan pada 2001, namun ditolak oleh kerajaan atas beberapa alasan, antaranya berkaitan hak asasi manusia serta kebimbangan data disalah guna.

Amat penting bagi pasukan keselamatan mempunyai bank data DNA yang lengkap, khususnya dalam membantu polis menyelesaikan kes jenayah, katanya pada sidang media selepas melakukan lawatan kerja ke Bahagian Forensik (D10) dan Bahagian Databank DNA (D13) JSJ di Maktab PDRM Cheras, di sini hari ini.

“Sebagai contoh, kita berjaya menyelesaikan kes jenayah rogol dan samun yang terjadi pada 1999 di Cheras melalui padanan profil daripada bank data DNA pada 2019, dan kes ini telah dibawa ke mahkamah dan memberi kelegaan kepada mangsa.

“Satu contoh lagi, kita membantu Interpol menyelesaikan satu pembunuhan di luar negara pada 1996 berdasarkan sampel DNA diambil daripada botol minuman melalui padanan profil DNA yang terdapat dalam bank data PDRM, dan bukti DNA ini kemudian diterima oleh mahkamah di negara berkenaan,” katanya.

“Mengikut Akta Identifikasi DNA 2009, DNA hanya boleh diambil di tempat kejadian, orang yang disyaki, banduan, tahanan, penagih dadah, orang hilang dan secara sukarela,” jelas Abd Jalil.

“Hingga tarikh itu juga, PDRM berjaya menyelesaikan 131 kes menerusi padanan DNA di bank data PDRM, oleh itu kita lihat penyimpanan profil DNA ini amat penting bagi membantu polis dalam menjalankan siasatan,” katanya.


46.7 peratus populasi dewasa di Malaysia selesai disuntik satu dos vaksin

KUALA LUMPUR 23 Julai – Sejumlah 46.7 peratus daripada populasi dewasa di Malaysia mendapat sekurang-kurangnya satu dos vaksin COVID-19 manakala 21.8 peratus melengkapkan dua dos suntikan vaksin, kata Tan Sri Muhyiddin Yassin.

Perdana Menteri berkata, pencapaian itu selari dengan sasaran ditetapkan dan perlu dipertingkatkan lagi supaya sasaran 26 juta penduduk Malaysia menerima vaksinasi lengkap dapat direalisasikan.

Beliau berkata, Program Imunisasi COVID-19 Kebangsaan (PICK) berjaya merekodkan pemberian dos harian lebih 400,000 dos hampir setiap hari sejak 12 Julai lalu dan semalam, kadar vaksinasi harian merekodkan angka tertinggi iaitu 507,050 dos.

“Ini menjadikan jumlah individu yang menerima dos pertama sehingga semalam ialah 10,920,862 dan sejumlah 5,104,054 individu lengkap menerima dua dos suntikan vaksin,” katanya dalam hantaran Facebooknya hari ini.

Muhyiddin berkata beban kes di hospital dan kes jangkitan yang teruk dapat dikurangkan menerusi vaksinasi, sekali gus menjayakan Pelan Pemulihan Negara (PPN).

Sehubungan itu, beliau mengucapkan terima kasih dan tahniah kepada seluruh rakyat Malaysia atas sokongan terhadap PICK terutama kepada petugas barisan hadapan dan sukarelawan pusat pemberian vaksin (PPV) yang membantu melancarkan pelaksanaan program itu.


Kerajaan sentiasa pastikan kebajikan warga ATM terbela – PM

KUALA LUMPUR 16 Sept. – Kerajaan sentiasa memastikan kebajikan warga Angkatan Tentera Malaysia (ATM) terbela dan disanjung atas khidmat bakti yang besar kepada negara, kata Perdana Menteri Datuk Seri Ismail Sabri Yaakob.

Menerusi hantaran di laman Facebook beliau bersempena Hari ATM ke-88 hari ini, Ismail Sabri berkata pengorbanan warga ATM selama ini amat besar dalam memastikan keselamatan rakyat dan kedaulatan tanah air terpelihara.

Ismail Sabri berkata ATM juga sentiasa bersiap siaga menerusi pelaksanaan pelbagai eksesais yang bukan sahaja menguji ketahanan fizikal, taktikal, penggunaan aset, tetapi juga kesediaan mental para perwira ATM.


Runtuhan tanah batang kali libatkan 450,000 meter padu tanah

BATANG KALI, 16 Dis – Cerapan awal mendapati runtuhan tanah awal pagi tadi berpunca daripada kegagalan cerun tambakan berhampiran tapak perkhemahan di Father’s Organic Farm, Gohtong Jaya di sini.

Menteri Sumber Asli, Alam Sekitar dan Perubahan Iklim Nik Nazmi Nik Ahmad berkata runtuhan tanah melibatkan sebanyak 450,000 meter padu tanah.

“Jabatan Mineral dan Geosains akan mengawasi kawasan ini dan akan memberi amaran sekiranya terdapat sebarang pergerakan tanah di lokasi,” katanya kepada pemberita selepas meninjau lokasi kejadian di sini hari ini.

Dalam pada itu Nik Nazmi turut menasihatkan orang ramai untuk lebih berhati-hati dengan risiko tanah runtuh terutama pada musim Monsun Timur Laut ketika ini.

Setakat 1 tengah hari tadi, polis mengesahkan seramai 16 orang terkorban dalam tragedi yang berlaku pada awal pagi itu manakala 17 masih hilang dan 61 lagi berjaya diselamatkan.


Beberapa pelajar SMK Melor cedera akibat tangki air pecah

KOTA BHARU, 9 Ogos – Beberapa pelajar Sekolah Menengah Kebangsaan (SMK) Melor di Ketereh, di sini cedera selepas tangki air sekolah itu pecah lalu menimpa laluan pejalan kaki dalam kejadian hari ini.

“Sejurus selesai sesi menjawab pertanyaan lisan di Dewan Negara sebentar tadi, saya menerima berita mengenai kejadian tangki air pecah di SMK Melor Ketereh dan dimaklumkan beberapa orang murid mengalami kecederaan.

“Mereka telah dibawa ke hospital untuk mendapatkan rawatan lanjut. Sama-sama kita doakan agar mereka yang terlibat insiden ini diberikan kesembuhan dan dipermudahkan segala urusan,” katanya menerusi hantaran di Facebooknya hari ini.

Radzi berkata susulan insiden itu beliau telah mengarahkan Jabatan Pendidikan Negeri Kelantan melaksanakan kerja pembaikan dan penyelenggaraan tangki air di sekolah tersebut dalam kadar segera.


10,000 tetamu banjiri rumah terbuka Aidilfitri Badan Perhubungan UMNO Negeri Melaka

MASJID TANAH 5 Mei – Lebih 10,000 pengunjung membanjiri Majlis Rumah Terbuka Hari Raya Aidilfitri Badan Perhubungan UMNO Negeri Melaka 2023 di Villa D’Acqua, Kampung Pulau, di sini, malam ini.

Pengunjung yang hadir tidak melepaskan peluang untuk beramah-mesra bersama Presiden UMNO merangkap Timbalan Perdana Menteri, Datuk Seri Utama Dr. Ahmad Zahid Hamidi.

Ketibaan Ahmad Zahid kira-kira jam 8.30 malam tadi, disambut Pengerusi Badan Perhubungan UMNO negeri merangkap Ketua Menteri Melaka, Datuk Seri Ab Rauf Yusoh.

Pelbagai juadah hari raya turut disediakan buat pengunjung antaranya sate, nasi ayam masak merah, lempeng, cakoi, ‘coconut shake’ dan banyak lagi.

Turut hadir Timbalan Menteri Pertahanan Adly Zahari; Timbalan Menteri Belia dan Sukan, Adam Adli Abdul Halim; Presiden Parti Amanah Negara (Amanah), Datuk Seri Mohamad Sabu; Ketua Wanita UMNO, Datuk Seri Dr. Noraini Ahmad; barisan Exco dan Timbalan Exco Kerajaan Negeri serta Ahli-Ahli Dewan Undangan Negeri (Adun) Kerajaan Negeri.


Sembilan mayat ditemukan di kawasan banjir di Shah Alam

SHAH ALAM, 21 Dis – Sembilan mayat ditemukan di sekitar Shah Alam setakat ini dipercayai korban banjir yang melanda daerah itu Jumaat lepas susulan hujan lebat.

Menurut Baharudin, dua mayat lelaki dijumpai masing-masing di lampu isyarat Kemuning Utama, Seksyen 33 dan satu lagi di Jalan Utama masuk ke Alam Idaman, Seksyen 22 pada Ahad lepas.

Semalam, dua mayat lelaki ditemukan berhampiran Subtek Bencana Seksyen 25, satu di Pekan Sri Muda dan satu lagi di bawah Lebuhraya Elite berhadapan MSU Seksyen 13.

“Tiga lagi mayat wanita ditemukan semalam dengan dua daripadanya di kawasan rumah teres Seksyen 25 dan satu lagi di Persiaran Budiman,” katanya dalam kenyataan di sini, hari ini.

Baharudin meminta kerjasama semua pihak untuk menyalurkan sebarang maklumat berkaitan banjir atau penemuan mayat mangsa banjir ke Bilik Gerakan Ibu Pejabat Polis Daerah Shah Alam di talian 03-55202000/ 03-55202022 untuk tindakan lanjut.- BERNAMA